text:
Røða hjá Sigurði Joensen á fólkafundi við Gjógv í 1987. Turið Sigurðardóttir sendi okkum røðuna, sum varpar ljós á eldri og nýggjari hendingar úr sjónarhorninum hjá tí burturflutta gjáarmanninum.
Gott fundarfólk! Bæði tit, sum her búgva og eru gingin niðan á Gjógv hesa góðveðursløtu, og tit, sum í stórum tali eru komin norður higar til fundar.
Tað er ikki fyrstu ferð, at fólkafundur er her uppi á Gjógv. Eg minnist ein frá smádreingi 1920. Eftir røttum átti tann fólkafundurin at vera hildin heilt uppi á Barmi (tá á døgum var fólkið vant við gongd). Men tá ið tey fyrstu av fundarfólkinum vóru komin niðan at Hurð, vit kallaðu, tá stoytti eitt so herviligt æl, at tey kúvendu omanaftur. Fundurin varð so hildin her uppi á Gjógv. Eg var 9 ára gamal og minnist hann væl. Hann var fjølmentur.
Barndómsins bygd – nú ferðafólkaland
Tá ið eg nú standi her og skal halda talu – tá ið tú stendur aftur í føðibygd tíni, har sum tú ert uppvaksin – ja, tá kemur so mangt fram fyri teg, rørist so mangt í tær, at tú veitst ikki, hvar tú skalt byrja, og hvar tú skalt enda. Hvat skal eg røða um?
Um bygdina sum hon var í mínum uppvøkstri? Um Gjáar náttúru, sum flestøll halda vera so stórbæra, ikki minst ferðamannafjøldin á sumri? Vit síggja hiðani, vit standa, slóðina eftir teir har úti á Ovara Nasa. Har varð svarðloysi niðan við bakkanum upp brattan, niðan á Egg. Tað vóru “turistarnir”, sum har høvdu traðkað. Nú, síggi eg, svarðar aftur, nú ið ferðamannastreymurin linkar, sum út líður. Eingin fer at illkennast inn á ferðamanninar, tí teir leita sær niðan á Egg. Har liggur havið opið fyri tær heilt til Íslands. Har hongur havhesturin í upsini, og tú sært lunda í lundatíðini. Ikki at gloyma, tú sært yvir á ta føroysku mannabygdina Gjógv, so tøtt, so tøtt og fjálg.
Tað hevur altíð verið gingið út á Ovara Nasa og niðan á Egg, eitt nú í hoygging, tá ið hann stóð til at koma høgt og kanska setti drangar í havið.
Har hugdu tey eftir sjórænaraskipum í gomlum døgum, sigst, og Kráarrók, sum gongur inn í bergið, skal hava navn av, at har krógvaði bygdarfólkið seg undan sjórænarunum.
Børn gingu niðan á Egg at hyggja eftir bátunum, tá ið teir komu siglandi uttan av havi. Teir gomlu við, tá ið ampi var á teimum, tí høgættin var komin so knappliga og setti mjørkan inn á fjallið.
Hjá okkum børnunum var tað tó oftast meira til gamans enn álvara, at vit streymaðu niðan á Egg. Tað var einki so stuttligt sum at brenna deyðagras. Tað var so nógv deyðagras uppi í Byrgi og skróvturt í várskerpinginum. Hví var tað so stuttligt? Helst tí tað var bannað. Eftir látur kemur grátur. Tað gav at bíta ta einu ferðina, tá ið dreingirnir høvdu fingið eitt bryggjubál at brenna uppi á Egg, so at tað sást heilt út á hav, har allir gjáarbátar vóru útkomnir til at seta línu. Teir ivaðust ikki í, at nú var grind í Funningsfirði og skrubbaðu til lands. Tað var ikki stuttligt at vera stórur smádrongur tann seinnapartin við Gjógv.
Ella skuldi eg talað um gjónna við Gjógv? Hesa ta bestu lágættarhavn frá náttúrunnar hond, sum tit síggja beint niðri undir tykkum? Um tað yðjandi lív, sum har rørdist?
Nei, tit gjáarfólk kenna alt hetta. Og avstaðsfólkið, ja, postkortini tróta ikki og teir smáu bóklingarnir á ymiskum málum um alt, sum ferðafólk eiga at síggja. Tað ber eisini til at ganga inn á kunningarstovuna.
Eg meini tað. Vit hava ikki bygdina fyri okkum sjálv longur, tað ger landsvegurin, hóast einki berghol er komið enn, so løgið tað ljóðar.
Annað er eisini uppi í hesum døgum enn fagnarorð um Gjógv og hennara náttúru, tey fimm hábærsligu fjøllini vit síggja standa rundan um okkum í hálvringi, so mikið burturfrá kortini, at tey eru ikki til bága: Tyril, Middagsfjall, Gráfelli, Nøvin og Fjallið.
Bingo er í aðruhvørjari bygd, gott bingo, skuldi eg sagt. Ongantíð hoyri eg teir lýsa við toluligum ella hálvvánaligum bingo. Tey munnu øll vera góð. Okkurt at fáa. Tað fatar fólk.
Fólkatingsval og forsetavitjan 1987
Fólkatingsval, gott, skuldi eg sagt, tí hetta er bønin hjá øllum meira enn sjeyti høvuðsleikarunum hvørt kvøld í útvarpinum. Gott fólkatingsval, enda teir røðu sína við, sum tá tey bóðu kvøldbøn fyrr á døgum. Har man okkurt vera at fáa, tí gott aðramáta mátti eitt danskt fólkatingsval við føroyskari luttøku ikki fingið verið. Freistandi at siga jú verri, tess betur.
Fari eg, meðni, at tosa um tað danska (summi siga føroyska) fólkatingsvalið? Onei, tað hevði verið politikkur, og hann er bannaður á fólkafundi, siga tey. Ikki tí, slíkt bann er veruliga óneyðugt, tí tað forbýður seg sjálvt at tala um politikk her á landi. Vit hava tað jú frá sjálvum Aristotelesi gamla, at politikkur er læran um statin, og púra greitt, at har, sum eingin statur er ella er ætlaður at vera, har er eingin politikkur heldur, men bert sjónleikur, sorgar- ella skemtileikur, sama ger.
Vit hava ikki fleiri heimsmet enn so, men heimsmet í sjónleiki, tað munnu vit hava, tá ið leikpallur er allar tær bygdu oyggjarnar og hvør einasti oddafiskur í teimum er á pallinum. Í Sjónvarpi Føroya eru bæði muppur og Dollars heilt avtrokað.
Bingospæl, fólkatingsspæl og sum tað triðja, alt í senn, íslendsk forsetavitjan. Haldið mær til góðar at eg eisini nevni hetta, tað kennist nærum blasfemiskt, tí bæriligari ríkisleiðara enn Vígdis Finnbogadóttur hevur eingin hoyrt ella sæð, ella mætari barnavin. Og barnið dugir hvørki at lúgva ella loyna. Sum Vígdis dugir væl. Slíkt er mentan.
Tá ið løgmaður slapp at bjóða útlendskum ríkisleiðara á vitjan, so mundi tað vera lagt við, at tað ikki máttu vera Føroyar sum slíkar, ið vitjaðar vórðu, men ein útjaðari av EF-landinum Danmørk og teir innføddu har. Har skuldi einki vera at ivast í, og tí máttu bæði tann danski ambassadørurin í Íslandi og tann íslendski í Danmørk vera tætt hjá. Tað er ikki sørt, tá ið tú hugsar um tað, at henda frændavitjan, sum gleðir okkum so nógv, tó vit eiga hana ikki uppiborna, minnir um vitjan Honnekers í Vesturtýsklandi í hesum somu døgum, har tað heldur ikki fall fyri at syngja tjóðsangirnar við móttøkuna, sum annars er siður, tá ið soleiðis ber til.
Fólkatingsvalið í Skálafirði 1906
Nú er nóg mikið sagt um, hvat eg ikki fari at tala um, og nú veit eg. Fólkatingsval verður tað, men ikki hetta, sum tey stríddust um í sjónvarpinum í gjárkvøldið og øll vildu hava okkum á í ovurmorgin. Onei, tað verður eitt fólkatingsval, sum var fyri okkara tíð. Tað stóð í 1906, sjálvt syndafalsárið, sum teir gomlu sjálvstýrismenninir kallaðu hetta árstal. Tað valið var søguligt. Ikki vænti eg, at tað, sum nú stendur fyri durum, verður søguligt. Tað valið fyri meira enn áttati árum setti eisini marknaskjal her í bygdini. Tað vil eg tala um. Og ikki fara tit, góðu, áhoyrarar, at taka mær tað illa upp, at orð míni fara at bera á brá at vera “in praise of” Gjógv. Eg haldi meg síggja, at meginparturin av fundarfólkinum, sum her er samankomið úr øllum ættum norðan fyri Skopunarfjørð, hevur sína rót ella, í hvussu er, eina tægr her í bygdini.
Tað vildi so til, at beint áðrenn eg fór úr Havn, varð mær hyggjandi í tað seinasta nummarið av Dagblaðnum. Har síggi eg ein væl yrktan tátt. Hann er í 22 ørindum og yrktur í romum kvæðastíli. Eftir innihaldinum at døma er hann yrktur í 1911. Heiti táttarins er “Gulldreymur sveik” við undirtitli: “Dana ást.” Yrkjarin er tíverri ókendur. Tátturin er um fólkatingsvalið 1906, syndafalsárið, sum eg nevndi tað. Lat meg lesa upp trý ørindi úr hesum tátti:
Leiðin hon er eyðfunnin,
tað skal Oliver gera.
Gullstreymurin renna skal,
vilja vit danskir vera.
Væl eydnaðist Dimmu,
tað eydnaðist alt í senn.
Skapt fekk hon í einum degi
tólv hundrað danskar menn.
Teir vóru ei tær kempurnar,
Oliver og Fríðrikur báðir,
sum mín dreymur spáddi mær,
teir royndust meir enn smáir.
(Tá ið so langt var komið í røðuni, kom lítil steðgur í, tí ein av fundarfólkinum, væl við aldur, fór yvir til røðarans. Tað var Pól í Kvenngarðinum, frv. løgtingsmaður í Funningi, sum skrivaðist Petersen og er hálvur gjáarmaður. Áðrenn røðarin tók aftur um endan á røðu síni, gjørdi hann nú kunnugt fyri øllum fundarfólkinum, at yrkjarin var ikki longur ókendur, men funnin, og bað rópa hurrá fyri Póli. So varð gjørt.)
Nú hugsi eg, tað man vera neyðugt at greiða nakað gjøllari frá tí, sum fram fór á tí søguliga fólkatingsvalinum fyri áttati árum, og sum fekk navnið syndafallið ella syndflóðin. Hvat Eysturoynni viðvíkur, fellur hetta væl fyri, tí í hesari bygdini, Gjógv, hevur tað ongantíð verið niðurlagt, men havt á munni, tá ið bygdin so heilt og aldeilis skildi seg burtur úr teimum 30 bygdunum í hesi vøkru vágskornu oyggj.
Framman undan syndafallinum hevði einki flokkaskifti verið í oyggjunum.
Í síðsetrinum hetta tíðarskeiðið, sum vit á hátíðarligari máli høvdu kallað tað prediluvianska, hevði Jóannes bóndi Patursson sitið á danska fólkatinginum. Hann var nú komin av flatlondum við einum sonevndum “tilboði”, sum minnir ikki sørt um ta “blokkstuðulsskipan”, sum okkara núverandi politikarar nú spæla sær við at vera fyri ella ímóti, sum tað gjørdi nakran ójavna í sjálvum sær, eitt lið í decentraliseringini í “det egentlige kongerige” á sama hátt sum tann sonevnda heimastýrislógin fyri góðum 40 árum.
Sambandsmenn, ið tá sum nú, bert høvdu eitt at liva av, óttan og dirvisloysið hjá teimum innføddu, teir vóru uppi sum boðar.
Tá ið eg nú kallaði mótstøðu bóndans sambandið, so er tað skeivt í so máta, at sum heimadanskur politiskur flokkur var sambandið ikki til fyrr enn tá, men beint í tann máta, at tað var tá, at ólukkan rámaði Føroyar sum slíkar, tí Sambandsflokkurin varð stovnaður til at basa tilboðnum.
Nú, mínir góðu áhoyrarar, er tíðin komin, at vit fara út í Skálafjørð. Tí har, á tí vallaða partinum á Skálafjarðaroyrini var tað, at brávallarorrustan um ta føroysku fólkasálina stóð, tá ið sjálvstýrisfylkingin og sambandsfylkingin fyrstu ferð brustu saman.
Allir eysturoyingar vita, hvussu vítt tað er um á Skálafjarðaroyrini og vakurt í góðum veðri.
Veðrið var gott henda valdagin í 1906. Sólin skein.
Lat meg síðan siga frá tilgongdini í greiðum orðum, so at eingin skal ivast í, hvat ið er hárbein og eftirfarandi valfrásøgn og hvat mínar fátæku viðmerkingar.
Valt varð inn um stovugluggan á einum lágum sethúsum, sum stóðu á oyrini. Hetta var, áðrenn tann skrivligi og loyniligi valhátturin var lógfestur. Tað var eisini langt, áðrenn konufólkið fekk valrætt nakrar staðir, og eiga Føroya kvinnur tí onga søk av, at valið gjørdist syndafall, tað skal ikki vera sum hjá neyðars Evu í teirri eysturlendsku mythologiini.
Har komu veljarar úr øllum eysturoyarbygdum, mest úr bygdunum við Skálafjørðin. Har komu kongsmenn og prestmenn damlandi inn eftir Skálafirði, ómakaleyst. Teir norðaru eysturoyingarnir máttu til gongu, einar 8-10 fjórðingar upp um fjøll.
Frá Gjógv komu tríggir: Jógvan í Sámalsstovu, Jógvan í Jákupsstovu og Lítli Djóni, allir í bestu árum.
Og nú situr og stendur veljaraskarin á oyrini í Skálafirði. Teir bíða. Hvørjum bíða teir eftir? Teir bíða eftir kalsmanni Eysturoyar sýslumans, tí hann skal standa fyri valinum.
Nú kom hann, men fór ikki beina leið inn í valhølið, har sum hann átti at sita innan fyri stovugluggan og skriva upp so hvørt hvønn, sum valdi.
Tað er at siga, at í Eysturoynni stóð valið um bóndan fyri Sjálvstýrisflokkin og próstin fyri Sambandsflokkin.
Øll vita, hvør bóndin, kirkjubøbóndin, var. Hann doyði sum loysingarmaður og mettur av døgum 2. august, 43 dagar undan fólkaatkvøðuni 14. september 1946, tá ið tjóð okkara valdi frælsið, sum er sama orðið sum tað, ið oftari verður rópt frelsa, og bjargaði sær sostatt úr tí syndafalli, sum her er til umrøðu, men ikki beinanvegin, tí har kom svíkur í. Harrans kvørn melur spakuliga, siga tey, men hon melur.
Men hvør var próstin? Jú, í táttinum, eg las burturúr, eru nevndir Oliver og Fríðrikur. Yrkjarin kallar teir kempur upp á spott og sigur, at teir “royndust meir enn smáir”. Sagt er um teir báðar, at teir “vildu danskir vera.”
Hvørjir vóru teir so, Oliver og Fríðrikur? Tað hjálpir, um eg sigi Effersøe, Oliver Effersøe, hann sum komin á danating hevði fyri at “forsikre”, at allir føroyingar “føle sig fuldstændig som danske.” Tað stendur í Fólkatingstíðindum og hevur, sum kunnugt, verið trúarjáttan Sambandsfloksins bæði, meðan Oliver Effersøe var formaður og síðan.
Og Fríðrikur er, sum vera man, Fríðrikur próstur Petersen, sum so syrgiliga sveik ungdóms síns hugsjón, at hann gjørdist handgingin maður Rytters amtmans, sum hevur verið glúpskasti varðhundur danaveldis í Føroyum síðan Gabel var á døgum. Í Eysturoynni var tað hesin, sum var mótstøðumaður bóndans.
Jógvan kalsmaður, sum gjáarmenn kallaðu Jógvan uttan úr Bug, fór sum sagt ikki beina leið í valstovuna. Hann gekk fyrst til hvønn einstakan á oyrini og hevði alstóran sigarkassan í hondini. Hann kom hagar, ið teir tríggir gjáarmenninir stóðu. Lítli Djóni tók av og festi sær í. Men Jógvan og Jógvan løgdu ikki í at roykja. Teir skuldu onga próstsigar hava.
Valið er byrjað. Sunnanmenninir ganga guvandi í svínafylking fram við stovuglugganum og rópa innum, tað ljóðaði sum í kór: Próstin, próstin, próstin.
So sluppu teir tríggir gjáarmenninir framat. Jógvan í Sámalsstovu fyrstur. Honum á baki Jógvan í Jákupsstovu. Bóndan, róptu teir báðir hvør undan øðrum. Men eftir var Lítli Djóni. Menn hvukku ikki minni enn einki, tá tær tvær bóndans atkvøður komu hvør undan aðrari. Tað varð tøgn á valstaðnum. Tess betur hoyrdist Lítli Djóni, tá hann valdi soleiðis inn gjøgnum stovugluggan: “Eg havi fingið sigar, men eg velji bóndan alíkavæl.”
Sostatt fekk Sjálvstýrisflokkurin 100% av atkvøðunum frá Gjógv.
Hvat tá, fer helst onkur at siga, gjáarmenn vóru jú allar dagar Bóndans menn.. Gaman í, sigi eg. Á valfundum við Gjógv var Jóannes bóndi altíð vanur at byrja valrøðu sína við orðunum “gott er um heilan fingur at bind.” Men rættiliga so einfalt er hetta ikki. Ikki hugsi eg, at gjáarmenn í grundini valdu millum próstsins og bóndans, heldur valdu teir sjálvstýrisleiðina, tó at tað var stórbóndi, ið stóð fyri henni. Gjógv var óðalsbygd. Tann hálvmørkin (meir var tað ikki), sum bygdin einaferð í tíðini hevði mist undir danskan kong, hon varð afturvunnin, tá ið teir av sínum eintingum saman við Funningi skiftu út jørðina longu í 1807 og tá annekteraðu hálvmørkina og býttu hana ímillum sín. Tað var Johannes tann vísi í Lon við Gjógv, sum annars er kendur sum ein av teimum, ið sigldu við Nólsoyarpóli, sum stóð fyri hesum.
Men rætt man tað vera, at valúrslitið í Skálafirði 1906 var eingin tilvild. Framburðs- og frælsishugur lá í har norðuri.
Fyrsta tingsetan í endurreista løgtinginum: skúlin avtikin
Til at lýsa hetta fái eg hug at enda røðu mína við einum søguligum tilburði, sum gjørdist hálva øld framman undan skálafjarðarorrustuni, sum eg tosaði so nógv um. Eg hugsi um ta fyrstu tingsetuna eftir, at Føroya løgting varð endurreist (í illum líki við lóg frá 1852).
Gjógv átti tingmann í teirri setuni, Petur Hans á Fløtti við Gjógv. Hann var nú eingin heimføðingur, hesin Petur Hans. Hevði verið skipari úti í londum. Var giftur í Liverpool, men var í Føroyum um hetta mundið. Helst hevur tað verið tá, at hann førdi “Eiðisjáttina”. Vit vita, at við henni kom hann við einum ullarfarmi úr Íslandi til tøtingar, og varð hesin farmurin goymdur á kirkjuloftinum úti á Nesi. Ikki vóru goymsluvánirnar betri tá á døgum.
Henda fyrsta seta tingsins hevur ikki verið gitin fyri tað góða, tí tað fyrsta tingið gjørdi, var at samtykkja, at tann barnaskúli, sum í 1845 var komin í Føroyum, hann skuldi verða avtikin.
Harrin skal vita, at tann skúlin, sum var komin við “provisorisk reglement” frá 1845, var bæði danskur og ússaligur, men tað syndarliga var, at hetta var ikki grundin til avtøkuna, heldur hitt, at tingmenn hildu tað vera óneyðugt, at børnini gingu í skúla, burturspilt tíð og pengar.
Hetta varð samtykt í fyrstu tingsetu, eftir at vit skuldu eitast at hava fingið løgtingið aftur. Einmælt? Ikki heilt. Gjáarmaðurin var einsamallur ímóti. Hann man hava hildið, at betri er ill hurð fyri gáttina enn eingin, og at tingið átti at bøtt um skúlaskipanina heldur enn at taka hana av. Tað mundi eisini vera meiningin, tá ið reglugerðin kallaði seg provisoriska.
Norðuraftur komin av tingi greiddi Petur Hans frá tí dapra tingúrsliti, sum hann ikki hevði fingið stýrt av. Og hann segði meira, sum varðveitt er: Hann læt bygdarmenninar hoyra røðu sína, sum hann hevði hildið í tinginum.
Og nú noyðist eg aftur at koma við einum innskoti. Tinghúsið var í 1854 sum eini tátíðar føroysk hús, tvíbýtt á tvøran við roykstovu í tí størra partinum, opin upp í tróðrið. Hetta var tingsalurin. Hin parturin í húsunum hevði loft, og leysur stigi var úr tingsalinum upp á loftið.
Tingrøðan hjá Peturi Hansi var tann, at hann bað hinar tingmenninar hyggja at stiganum, sum stóð upp á loftið. “Skúlin,” segði Petur Hans, “sum tit vilja leggja niður, er hasin stigin. Uppi á loftinum er alt tað góða til krops og sálar, sum tað uppvaksandi ættarliðið skal njóta. Tit eru ikki so óðir í høvdinum, at tit taka stigan burtur.”
Ikki batti. Úr ymsum bygdum vóru komnar “adressur”, sum onkur hevði fingið fólk at skriva undir, mangur og hvør “med påholden pen”. “Vox populi, vox dei,” skal ein fornur gudfrøðingur hava sagt (fólksins rødd, guds rødd – franski heimspekingurin Voltaire rættaði tó tað seinasta orðið til diaboli). Hent orðatak, kortini, hjá tingmonnum, sum hugsa um eitt, tingsess sín.
Gjáarrøddin var tann hjá Peturi Hans.
Jú, eg haldi, at hesir gjáarmenninir, sum eg havi nevnt, eiga at vera til fyrimyndar: Jóhannes tann Vísi, komin úr Funningi, sum bjargaði kongshálvmørkini í 1807, Petur Hans á løgtingi 1854 og teir tríggir úti í Skálafirði 1906, ikki minst Lítli Djóni, sum talaði “Roma mitt imot”, tó at hann hevði fingið sigar.
Og nú er tíð at gevast, men hvussu skal eg enda? Fjøllini, “som dem jeg i min ungdom så,” standa enn vakt um gjáarbygd. Sama er Gjógvin, tó at lendingin er løgd í betong og uppgongdin. Ynski mítt skal vera, at bygdin fer at menna seg aftur eftir ov mikla burturflyting og serliga, at bygdarandin verður livandi, frælsishugsjónin, sjálvræðisviljin.


c: text/html

text:
Fyrsta “afturlatna” uppboðssølan av fiskirættindum verður í dag. Rættindini, ið seld verða, fevna um hesi fiskasløg og nøgd, upplýsir Vørn, sum stendur fyri søluni:
Makrelur: 5.447 tons
Botnfiskur: 1.107 tons (Russiski parturin í Barentshavinum)
Botnfiskur: 614 tons (Norski parturin í Barentshavinum)
Feløg og persónar, ið fara at bjóða upp á rættindi á uppboðssølu, hava fyri í minsta lagi trimum vikum síðani latið Vørn hóskandi skjalprógv, áðrenn uppboðssølan verður hildin, ella boð skulu latast inn.
Talan er um eigara av fiskifari undir føroyskum flaggi, uttan veiðiloyvi, at fiska við ávísa fiskifarinum ella føroyskt partafelag ella smápartafelag, ið skjalprógvar avtalu um, at ávíst fiskifar undir føroyskum flaggi fiskar keyptu kvotuna.

robotstxt: allowed

filter: keep


text:
- Enn er ov tíðliga at siga ov nógv um nakrar ætlanir. Men mjólkin er har og hon tykist at vera væl móttikin, sigur Hákun Steingrímsson, stjóri á MBM.
Fyrr í ár vóru umboð fyri MBM í arbeiðsørindum í Grønlandi fyri at kanna møguleikar at selja føroyska mjólk í Grønlandi. Við sær á ferðini høvdu tey smakkiroyndir av ymiskum haldføris-vørum, og tað sum leyp av, hevur síðani verið at fingið til keyps í keypssamtøkuni í Nuuk.
Enn er tó bert talan um eitt royndarátak við føroyskum mjólkavørum í Grønlandi, og kannað verður, hvussu hetta samstarvið kann lata seg gera frameftir.
- Vit arbeiða við at finna nýggjar marknaðir, tí tað er avmarkað hvussu nógva mjólk vit fáa brúkt uppá føroyingar, sigur Hákun Steingrímsson og leggur afturat, at metti marknaðurin í Grønlandi vildi ligið um 200.000 litrar av mjólk.


text:
- Tað er mín meting, at handfaringin av hesum máli hevur verið uttanfyri alt sømuligt mark, og langt uttanfyri tað, sum er loyvt í einum rættarsamfelagi sum Føroyar.
Soleiðis sigur John Rajani, sum nú hevur kært løgmann og landsstýrismannin í uttanríkis- og vinnumálum fyri løgtingsins umboðsmann fyri teirra handfaring av málinum um setan av aðalstjóra í uttanríkis- og vinnumálum.
Í kæruni verður ført fram, at tað er ein rein fyrisitingarlig avgerð at seta eitt starvsfólk í starv hjá tí almenna, og hetta er eisini galdandi fyri setan av einum aðalstjóra.
- Tað er ikki ein politisk avgerð at seta ein aðalstjóra. Politisk og onnur ósaklig sjónarmið eiga ikki at verða tikin við, tá fólk verða sett í alment starv, sigur John Rajani.
Kæran hjá John Rajani er í 33 punktum, har hann hvassliga finst at teirri avgerðini, sum hevði við sær, at hann ikki fekk starvið sum aðalstjóri, hóast ein setanarnevnd hevði hann sum nummar 1 í sínum tilmæli til landsstýrismannin.
- Gongdin í hesum máli vísur, at tá ið úrslitið av teirri tilgond - sum politiska skipanin sjálv hevur sett í verk - ikki hóvaði politisku skipanini, so varð øll setanartilgondin skúgva til viks. Ikki av sakligum orsøkum, men av øðrum ósakligum orsøkum. Løgmaður broytur treytirnar eftirfylgjandi, eftir at setanarbólkurin er liðugur við sítt arbeiði, sigur John Rajani.


text:
- Nógv nýggj vinnuvirki eru bygd kring landið, og tá hava vit skyldu at tryggja streymveitingina. Hesum sleppa vit ikki undan, eins og millum annað motorarnir á Sundi mugu skiftast, sigur Hákun Djurhuus, stjóri í SEV.
Neyvan nakrantíð áður hevur SEV spent seg so hart fyri sum nú og tey komandi fimm árini. Ein av størstu íløgunum hjá SEV seinastu árini er vindmyllulundin í Húsahaga, men tann íløgan er einki at sammeta við stóru ætlanirnar komandi árini. Vindmyllulundin kostaði 102 milliónir krónur, afturímóti 1,7 milliardum krónum, sum skulu brúkast næstu fimm árini.
Gamlir motorar
Størsta einstaka íløgan er útbyggingin av oljurikna verkinum á Sundi, sum fer at kosta 800 milliónir krónur. Íløgan umfatar nýggjar motorar fyri teir gomlu, og í tí sambandi eina heilt nýggja maskinhøll, koplingarstøð og tangahús í gamla grótbrotinum á Sundi.
- Tveir motorar á 12 MW eru frá 1981 og 1983, og liggja nú á markinum fyri hvussu leingi framleiðararnir meta teir kunnu koyra. Hesir eru grundleggjandi fyri veitingartrygdina, og teir mugu vit ikki missa. Longu tá eg byrjaði í starvinum í 2008, tosaðu vit um at skifta motorarnir. Hetta er vorðið útsett, millum annað tí vit máttu byggja út í Suðuroynni fyrst í sambandi við at Varðin Pelagic kom. Men nú kunnu vit ikki bíða meira, sigur Hákun Djurhuus.
Næststørsta íløgan hjá SEV er ein útbygging av netinum upp á 682 milliónir krónur. Tað umfatar millum annað fimm nýggjar koplingsstøðir, sjókaðal til Suðuroyar, battarískipan og stýriskipan – men ein partur er eisini ein nýggjur fyrisitingarbygningur fyri 113 milliónir krónur.
Júst íløgan við bygninginum er ein av teimum, sum SEV møguliga kann dríggja, hóast hølisumstøðurnar ikki eru nøktandi sum er.
- Vit kundu hugsað at selt bygningin, og bygt nýtt. Her hendir jú nógv nýtt í Marknagili, so tað kundi verið ein marknaður. Men henda ætlanin er ikki líka átroðkandi sum fleiri av hinum. Vit royna so at tillaga okkum her vit eru, men tað er ikki besta loysnin, sigur Hákun Djurhuus.
Hita búskapin
Tað hevur verið nógv tosað um eina yvirupphiting av búskapinum, og fer SEV undir milliardaíløguna er tað eisini við til at skumpa undir.
- Vit eru varugir við hetta, og eru eisini í sambandi við myndugleikar og vinnu í hesum sambandi. Vit vit sleppa bara ikki undan størsta partinum av íløgunum, um eftirspurnignurin eftir orku skal nøktast og veitingartrygdin vera í lagi, sigur Hákun Djurhuus.
Millum stóru íløgurnar, sum leggja trýst á Sev, er Pelagos í Fuglafirði, byggingin av virki hjá Bakkafrost í Runavík og smoltstøð í Klaksvík.
Grønt lyfti
Og so kemur alt tað grøna og ynskið um at øll øll orka í 2030 er grøn. Tað krevur útbygging av vindorku. Sambært ársfrágreiðingini hjá SEV skulu 75 milliónir krónur brúkast til íløgur í vindmyllur. SEV fyrireikar millum annað eina íløgur upp á 50 milliónir krónur í Suðuroynni. Hetta er tó ikki ein ætlan sum SEV bara kann gera, tí talan er um útboð, sum SEV má vinna fyri at gera íløguna – tí kannar og fyrireikar SEV seg í løtuni til hetta.
Talan er tó um annað enn bert vind, tí SEV hyggur eisini eftur íløgum í aðrar orkukeldur, millum annað sólorku og sjóvarfall, umframt at ein skipan skal kannast við eini pumpuskipan í Vestmanna, so vatnið frá vatnorkuni kann endurnýtast. Til hetta hevur SEV sett 64 milliónir krónur av.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Tuesday, December 27, 2011
William Lane Craig kritiserar bókina hjá Richard Dawkins 'The God Delusion' í Oxford (2011)
Bókin hjá Dawkins, er í mínari verð tað reina møsn, ein desperat og vánaliga roynd hjá einum rættuliga desperatum nýateisti í gevur seg út á eitt økið har hann als ikki grynnir.
Dawkins møtti sum tey flestu høvdu vænta, slett ikki upp. Nakrir av tilhengarunum hjá Dawkins hava forsvara hansara fráveru við avgerð hansara, um ikki at kjakast við kreationistar. Men Dawkins hevur áður sagt seg vilja kjakast við ein og hvønn sum torir, serstakliga ein kalibara av serklassa; her hevði hann so møguleikan.
Aðrir hava av røttum viðmerkt, at Dawkins ikki møtti upp, eftir sum serfrøðisligu eginleikar hansara liggja í lívfrøðini og ikki í heimspekingini og søguni. Rætt, men hví hevur maðurin so vavt seg inn í eitt økið, har hann hevur skriva ein heila bók, eina bók sum enntá gjørdist ein bestseljari.
Um religiónsfrøði og heimspekið ikki eru økið hansara og um bók hansara, sum enntá av fleiri ateistum verður rokna sum bæði vánaliga og villeiðandi, er tað jú eyðsæð at kristnir kjakarir ynskja at diskutera innihaldi av avrikinum. Harnæst kunnu vit av røttum siga at Dawkins er skyldigur, at geva okkum svar uppá polemisku royndinar at útsverta bæði teistar og teismuna.
Avbjóðingin til Dawkins um at kjakast um bókina við William Lane Craig og fráverða hansara, prógvar tí neyvan annað, enn at Dawkins heldur enn fegin vil útgeva skrivaðan propagandalesna sum økir um pengahylin, men tó ikki vil standa til svars fyri sínar ákærur.
So mikið fyri 'the brigths'.


text:
SL betrar um tænastustøðið í Fugloynni - myndir
vinna17-02-2017 - 15:46 - Jóanis Nielsen
Í dag var strandfaraskipið SAM á Kirkju við einum lastbili, sum skal røkja flutningin á Fugloynni. SL hevur ikki havt bil í oynni áður, men nú er so bilur komin í oynna, sum skal røkja flutningin í oynni og til og frá Rituni, sum siglir til Hattarvíkar og Kirkju.
Eisini er nýggjur maður settur í starv, tað er Jógvan Páll Poulsen, sum skal avloysaa Leivur Fuglø, sum í nógv ár hevur verið umboðsmaður fyri SL í Fugloynni.
Myndirnar eru frá Eyðun Gullaksen.


text:
Klokkan 18 Í kvøld, 4. desember, verður norðurlenska máls-heiðurslønin handað í Oslo. Tað verður stovnsetarin av heimskendu fyritøkuni, IKEA, Ingvar Kamprad, ið fær heiðurslønina í ár.
Dómsnevndin sigur, at IKEA hevur megnað, at gera norðurlenskt mál og mentan til hvørsmansogn. "Frá Sydney til Shanghai, frá Kairo til Kobe og frá Kuwait til Kowloon. Alla staðni kennast tey við skandinavisku heitini "Billy", "Klippan", ella "Malm", sigur dómsnevndin í grundgeving síni.
IKEA hevur snildisliga megnað, at óansæð hvar í heiminum tey eru, at halda seg til tey svensku orðini og samstundis gjørt tað skiljandi fyri viðskiftafólkini.
Maturin, ið verður seldur í matstovuni í IKEA, er eisini umboðandi fyri norðurlond, og kennir allur heimurin til svenskar kjøtbollar og rísingreyt. Í matstovunum standa eisini skelti, har tað stendur "Tack" og "Hej då".
Í samband við at hann fær norðurlensku máls-heiðurslønina, sigur Ingvar Kamprad, at hann er sera takksamur fyri hendan heiðurin hann hevur fingið. Hann sigur seg hava stríðst við orðblindni alt sítt lív, og tískil skilur hann, kanska betri enn tey flestu, týdningin av máli.
Onnur fólk, ið hava fingið norðurlensku máls-heiðurslønina handaða eru Vígdis Finnbogadóttir, Ghita Nørby og fólkini handan norsku ungdómssendingina SKAM.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Støðan í Athen
Special Olympics sigur í tíðindaskrivi at hóast spentu støðuna í Athen, so ávirkar hetta ikki leikirnir, sum í hesum døgunum er í býnum. Felagsskapurin sigur víðari at fyrireikararnir av leikunum hava samarbeiði við avvandandi myndugleikar viðvíkjandi trygdini hjá ítróttafólki, venjararum og hjálpararum. Kappingarnar ganga sum æltað, og ferðslan til og frá kappingarstøðunum er heldur ikki darvað av støðuni. Øll kappingarstøðini liggja uttanfyri miðbýin í Athen, sigur felagsskapurin at enda í tíðindaskrivinum.
Vit hava eisini frætt frá okkara ítróttafólki í dag, og tey hava tað øll gott, og har gongur alt sum tað skal.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Tá Starvsmannafelagið herfyri fekk sín sáttmála við landið upp á pláss, var lønarstøðið líkasum lagt – trúðu tey flestu. Men so komu sterku sjúkrarøktarfrøðingarnir og bankaðu tað almenna so ruddiliga upp á pláss, og fingu eina lønarhækking, sum munaði.
Hóast støðan á sjúkrahúsunum og øðrum stovnum gjørdist hættislig, tá sjúkrarøktarfrøðingarnri fóru í verkfall, so var ongantíð talan um, at Løgtingið skuldi blanda seg. Hesa vikuna hevur støðan verið ein onnur, nú námsfrøðingarnir hava hert síni tiltøk. Talan var um, at Løgtingið skuldu leggja uppí, men undirtøka fekst ikki fyri tí í tinginum. Vit kunnu spyrja, hví nakrir samgongupolitikarar vóru so bráðir hesaferð og ikki, tá sjúkrahúsverkið varð hótt.
At ein skriða fór at leypa, tá avtala varð gjørd við sjúkrarøktarfrøðingarnar, burdi landsstýrið vitað av. Námsfrøðingarnir eru bara teir fyrstu, men so koma samráðingarnar á privata arbeiðsmarknaðinum, og tá verður sama skilið.
Tað er líkasum, at óformella semjan millum arbeiðsgevarar og feløg um, at fyrsta felagið leggur lønarlagið, var alt ov viðbrekin. So skjótt feløgini sóu, at arbeiðagevararnir tóku hetta fyri givið, so skrædnaði.
Brúk er fyri meira skipaðum viðurskiftum. Í Danmark er í hesum døgum eisini ein ósemja á veg, men hon er við eina samlaða rørslu av alment settum, sum skulu fáa nøkur grundleggjandi viðurskifti upp á pláss, áðrenn tey hvør í sínum lag fara at samráðast um annað – eitt av hesum grundleggjandi viðurskiftum er lønin. Eisini har eru bólkar, sum halda seg hava fingið ov lítið, men yvirorðnað er tilgongdin nógv meira skipað enn hjá okkum.
Bólturin liggur í stóran mun hjá fakfeløgunum at fara í eitt breiðari samstarv, og geva tí almenna og privata eitt sterkari og meira skipað mótspæl, til gagns fyri báðar partar. Sum útlitini eru í løtuni kunnu vit vænta støðugt órógv og óvissu í 2018, tá tey privatu skulu fara undir sínar samráðingar. Tey hava longu boðað frá, at tey góðtaka ikki almenna karmin, sum tey flestu trúðu varð lagdur, tá Starvsmannafelagið fekk sín sáttmála. Tað felagið megnaði ikki at vinna sínum limum nakað serligt lønarliga og varð trumlað niður eftir stuttari tíð. Úrslitið varð, at sjúkrarøktarfrøðingarnir settu føtur í spenni og so skramblaði tað heila.


text:
Bakkafrost keypir fóðurskip frá JT electric
Dan Klein --- 03.11.2017 - 09:00
Bakkafrost hevur gjørt avtalu við JT electric um veiting av einum 75m langum fóðurskipi, sum skal brúkast í alingini í Suðuroy. Fóðurskipið kemur at liggja fast uppankrað og verður útgjørt við fóðurgoymslu og sjálvvirkandi fóðringskipan, sum er ment hjá JT electric á Kambsdali.
Verkætlanin umfatar keyp av farmaskipi og umbygging av hesum. Fóðurskipið skal latast nýggju eigarunum innan 7 mánaðir.
- Tað hevur nógv at siga fyri okkum, at Bakkafrost enn einaferð hevur valt eina tílíka loysn frá okkum, sigur Ólavur Thomsen, leiðari á verkætlanini. Hetta motiverar okkum til áhaldandi at betra um okkara tænastur og vørur.
Umbyggingin av skipinum verður gjørd á einari skipasmiðju í Pólandi, og fólk frá JT electric fara at leiða og gera partar av arbeiðinum teir næstu 7 mánaðirnar.
- Fóðurskipanin umborð á skipaflakanum er ment í tøttum samstarvi við føroysku alararnar. Við teirra íblástri og servitan á økinum, so meta vit, at skipanin er kappingarfør bæði í Føroyum og uttanlands, sigur Ólavur Thomsen.
Á JT electric starvast 35 fólk harav 6 fólk arbeiða í eini menningardeild, sum arbeiðir við at menna nýggjar skipanir og vørur til alivinnuna í Føroyum og uttanlands.


text:
Fólkatalið var 49.445 tann 1. juni í ár og er vaksið við 616 fólkum síðani juni í fjør. Tað svarar til 1,3%. So stórur fólkavøkstur hevur ikki verið síðani 2002.
Vøksturin í fólkatalinum kemur í fyrsta lagi av eini nettotilflyting á 362, ið er munurin millum tilflyting og fráflyting, og í øðrum lagi av einum burðaravlopi á 254, ið er munurin millum fødd og deyð, so sum myndin niðanfyri vísir. Meðan burðaravlopið er sum í miðal síðstu tíggju árini, er nettotilflytingin tann størsta síðstu fjúrtan árini.
Tann stóra broytingin í gongdini í fólkatalinum kemur í høvuðsheitum av flytingini, har serliga fráflytingin er minkað nógv, samstundis sum tað hevur verið ein lítil vøkstur í tilflytingini.
Vit skulu heilt aftur til 1983 fyri at finna so lágt tal fyri fráflytingina sum hetta síðsta 12-mánaðarskeiðið. Samstundis er tilflytingin nú tann størsta síðstu átta árini og er nú á sama støði sum undan fíggjarkreppuni. Høvuðstølini síggjast í myndini niðanfyri.


text:
Filmvísingar og lesiringar hava verið tvey afturvendandi tiltøk á Bókasavninum við Løkin henda veturin. Undirtøkan hevur verið góð og ætlanin er at halda áfram eftir summarfrítíðina.
Lesiringar á Skálafjørðinum
Tann 14. november 2013 settu vit tríggjar lesiringar á stovn saman við Bókasavninum í Nes kommunu. Undirtøkan hevur verið sera góð, og hava millum 20 og 30 luttakarar hittst uml. sættu hvørja viku. Vit hava verið aðruhvørja ferð á Toftum og í Runavík. Vanliga hava vit havt tríggjar ymiskar bøkur á skránni til hvørja ferðina, og tí sitið í trimum bólkum og tosa um lisnar bøkur.
Luttakararnir eru sera trúgvir, og hava saman við bókasøvnunum avgjørt at halda áfram eftir summarfrítiðina. Vit vænta at byrja aftur um miðjan september. Nýggir luttakarar eru hjartaliga vælkomnir, og kunnu tekna seg við at senda teldupost til svend@runavik.fo ella ringja til Bókasavnið við Løkin, og upplýsa navn og teldupostadressu. Luttøkan er ókeypis.
Hesar bøkur eru lisnar í vetur:
9. januar 2014:
Kim Leine: Profeterne i Evighedsfjorden.
Graeme Simsion: Projekt Rosie.
Malala Yousafzai: Jeg er Malala.
20. februar 2014:
Jóanes Nielsen: Brahmadellarnir.
Páll Nolsøe: Brot.
S. J. Watson: Før jeg lukker øjnene.
3. apríl 2014:
Jonas Jonasson: Analfabeten der kunne regne.
Sólrun Michelsen: Hinumegin er mars.
Tatiana de Rosnay: Sarahs nøgle (De kaldte hende Sarah)
20. mai 2014:
Heðin Brú: Feðgar á ferð.
Anne-Cathrine Riebnitzsky: Forbandede yngel.
Kristin Marja Baldursdóttir: Karitas uden titel.
Gillian Flynn: Kvinden der forsvandt.
Týdningarmiklir filmar
Filmsýningar hava eisini verið á skránni hjá bókasavninum í vetur. Hetta er eitt samstarv millum Filmsfelagið KLIPP, Norðurlandahúsið, Løkshøll og Bókasavnið við Løkin. Síðani 20. november 2013 hava vit víst 7 útvaldar norðurlendskar filmar. Vanliga fáa norðurlendskir filmar ikki somu fjølmiðlaumtalu, sum td. amerikanskir filmar. M.a. av hesi orsøk verða norðurlendskir filmar ikki raðfestir høgt í kykmyndahallum, sum skulu hugsað um at skapa inntøkur og yvirskot. Bókasavnið hevur ein annan hugsanarhátt. Vit skulu skapa eina ørvísi inntøku og eitt ørvísi yvirskot. Vit skulu bjóða fólki eina mentanarliga- ella vitanarliga inntøku. Norðurlendskir filmar eru mangan sera viðkomandi fyri okkum føroyingar, har vit kenna okkum aftur í evnum, trupulleikum og umstøðum í filminum. So hóast bókasavnið samanlagt hevur eina útreiðslu av filmvísingunum, so halda vit, at tað hevur stóran týdning at slíkir filmar vera vístir.
Undirtøkan fyri hesum filmum hevur verið misjøvn. Til onkran film hava eini 30 verið og hugt, og aðrar ferðir niður til eini 5 fólk. Fleiri gestir hava tó vitja aftur og aftur. Bókasavnið takkar Norðurlandahúsinum, Filmsfelagnum KLIPP og Løkshøll fyri gott samstarv, og vit vóna at kunna halda fram við slíkum filmsvísingum komandi vetur.
Hesir filmar eru vístir í vetur:
Reinsan (FI)
Dýpið (IS)
Málmhøvd (IS)
Julia (SV)
Vit eru best (SV)
Eg eri tín (NO)
Pionerur (NO)
Skriv et svar
« Jan Rasmussen beinleiðis við Løkin 17. juni. Summar á bókasavninum »


text:
Skrivað hevur hugo » 08 sep 2011, 21:32
Tað er eingin, sum hevur sagt, at orsøkin og allar grundgevingarnar til hasa grovu greinini, eru at finna í sjálvari greinini (hvis ikki tær vóru tvey lesarabrøv við stuttum millumbili). Hatta við manglandi samskifti í tingbólkinum og útmeldingum um skrásett parlag frá formanninum, var kanska tað, sum fekk bikarið at flóta yvir hjá núverandi næstformanni. Frustratiónirnar hjá Tobba kunnu saktans vera komnar av øðrum hendingum, og hóast hendingarnar ikki allar standa beinleiðis í greinini. Um ein lesur greinina, so er ein faktist dekan ov naivur at halda, at reglurnar bara eru skrivaðar útfrá einum tá politiskt aktuellum máli. Tobbi hevði fáar viðmerkingar til pressuna um hetta mundið. Hann læsti seg næstan inni. Men tað vóru fleiri, sum leitaðu eftir orsøkini, til skotrøðina frá Tobba. Ein teirra var H. Jacobsen úr Útvarpinum, sum spurdi Tobba, um orsøkin hevði nakað við fíggjarstøðuna hjá Fregnum at gera, og tann gitingin varð ikki avvíst, men hálvgum játtað.
Lukkutíð fyri Tjóðveldi, mátti flokkurin eta lyfti og orðini í seg aftur, um at ekskludera Tobba, hóast toppurin í flokkinum vildi tað eftir opnu orrustuna millum formannin og næstformannin. Ein ekskludering kundi jú havt við sær, at aðrar hondgranatir av Glyvrum vórðu loystar av, sum hóttanir eisini vóru um.
Fyri at koma aftur til fyrru diskussiónina, so lovaði formaðurin í Tjóðveldi, vegna flokkin, at teirra fólkatingsumboð skuldu rinda ein ávísan part av fólkatingslønini í ein grunn. Nakað við dupulta parlamentsløn og munin millum lønirnar. Enn er eingin dokumentatión fingin til vega fyri, at ávísu upphæddrinar eru goldnat av lønunum í ein grunn. Og eg haldi tað framhaldandi er í lagi, at spyrja um hetta, eisini hóast tað irriterar mong, herundir EOA. Flokkurin kundi bara lata verða við at geva tílík lyfti, ella etið tað (kanska ein kamel) í seg aftur.
Last edited by hugo
on 08 sep 2011, 22:00, edited 1 time in total.


text:
Í 2013 útgav Súsanna Skaalum, sálarfrøðingur, bókina "Um bara hann sló meg". Bókin snúði seg um fimm forteljingar frá Kvinnuhúsinum, ið allar greiddu frá ymsum sløgum av harðskapi, enn bert tí likamliga. Tí ósjónliga, sárarliga harðskapinum.
Leikurin ÓMEGD, skrivaður av Kristinu Sundar Hansen, er ein remidiering av hesi bókini. Ein remidiering er "ein endurnýtsla av innihaldi úr einum miðli í einum øðrum miðli". Leikurin fer at taka tvær søgur av teimum fimm, úr bókini hjá Súsonnu Skaalum, og seta tær á pall.
Leikurin snýr seg um trý fólk, tvær kvinnur og ein mann, ið siga sínar søgur um teirra lív í parløgum, har samljóð ikki er millum partarnar um at geva seg yvir til, ella hava virðing fyri hvør øðrum. Frásagnirnar í leikinum byggja allar á veruligar hendingar, og siga tær frá, hvat hendir, tá parlagið fer av kós, og harðskapurin tekur yvir.
Leikararnir í ÓMEGD eru: Gunnvá Zachariasen, Kristina S. Ougaard og Hans Tórgarð.
Leikrit og leikstjórn er eftir Kristinu Sundar Hansen. Pallmynd og búnar eftir Hansinu Iversen. Tónleikur og ljóðmynd, Jón McBirnie. Ljósdesign og video, Turpin Napoleon Djurhuus. Dramaturgur er Barbara Hentze í Stórustovu.
Leikurin verður frumsýndur tann 9. septembur á Tjóðpalli Føroya
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Varð seymaður við fleiri enn 300 pentum - myndir
myndir09-05-2017 - 22:23 - Jóanis Nielsen
Maðurin sum fríggjakvøldið varð álopin í Havn, varð seymaður við fleiri enn 300 pentum.
Vit hava í kvøld tosað við mannin, hann sigur, at hann eftir umstøðunum hevur tað hampuligt, men nervarnar til vinstru hond eru av og eisini eru nervar í høgru hond skaddar.
Tað var í tøkum tíma, at hann kom undir læknahond, tí hann hevði mist so nógv blóð, eftir øll snittini hann hevði fingið í kroppin, bæði við øks og við knívi.
Maðurin sigur í kvøld, at hann hugsaði at sín síðsti tími var komin, tá ið hann sá øksina sveiggja, men tíbetur kom hjálp til, so at hann kom undir læknahond í tøkum tíma - læknarnir arbeiddu í 4 tímar uppá hann.


text:
Ítróttasamband Føroya, sum varðar av føroyskum ítrótti, er skipað í 16 sersambond við tilsamans 115 ítróttafeløgum. Í ítróttafeløgum eru nógvir limir. Hvussu nógvir, hvussu kynsbýtið og aldursbýtið er, og hvørt teir eru virknir ella ikki tað vita vit ikki.
Hetta eru áhugaverdir upplýsingar, ið ítrótturin ynskir at skráseta í eina felags elektróniska skrásetingarskipan.
Ein bólkur úr ítróttaumhvørvinum, umboðandi ítróttafeløg, sersambond og Ítróttasamband Føroya hevur arbeitt við at menna og testa skipanina.
Skipanin er um at vera liðug. Feløg eru nú byrjað at skráseta sínar limir og er tað okkara fatan at hon er løtt at umsita. Hetta fer at lætta um hjá øllum og gevur møguleika fyri, at limagjald og onnur viðkomandi viðurskifti fara umvegis eina og somu skipan. Eisini verður møguleiki at fáa neyðug hagtøl úr skipanini, hagtøl ið kunnu verða góð til ymiskar raðfestingar hjá ítróttinum.
ÍSF er nú farið í gongd við at kunna feløg um skipanina. Ítróttasamband Føroya vónar, at ítróttafeløgini taka væl ímóti skipanini og gera sítt besta fyri at vit røkka málinum.
Eru spurningar, ber til at seta seg í samband við skrivstovuna hjá ÍSF á tlf. 312606 ella á telduposti isf@isf.fo


text:
Á tingfundinum í morgin, setur Gunvør Balle munnligan fyrispurning til Karsten Hansen um praktikkpláss á heilsuøkinum til sjúkrarøktarfrøðilesandi, og ein spurning til Bjørn Kalsø um upptøku til útbúgvingina í sjúkrarøktarfrøði
Munnligur fyrispurningur settur Bjørn Kalsø um upptøku til útbúgvingina í sjúkrarøktarfrøði:
1. Hvussu nógvar lesandi tekur Setrið upp til sjúkrarøktarfrøði á hvøjum ári?
2. Hvussu nógvir umsøkjarar fáa avslag, hóast tey eru skikkað?
3. Hvat er orsøkin til at fleiri skikkaðir umsøkjarar ikki sleppa inn?
4. Hvat ger landsstýrismaðurin fyri at tryggja at tey, ið ynskja og eru skikkað at lesa sjúkrarøktarfrøði, sleppa inn?
Viðmerkingar:
Heildarætlanin um fólkavøkstur vísir á, at ein hornasteinur í arbeiðinum at skapa fólkavøkstur er at styrkja verandi útbúgvingar og vaksa um útbúgvingartilboðini. Eisini verður sagt, at tað hevur týdning at taka støði í teimum útbúgvingum, vit hava tørv á. Samfelagið hevur eitt kvinnuundirskot og serliga vantar okkum kvinnur undir 40 ár. Tað er eisini ein sannroynd, at nógv fleiri kvinnur enn menn starvast í heilsuverkinum og ynskja at nema sær útbúgving innan hetta øki.
Í 2009 staðfesti Nærverkið, at tørvur fór at vera á fleiri hundrað nýggjum heilsustarvsfólkum komandi árini. Hóast tørvurin er stórur og nógv ynskja at gerast sjúkrarøktarfrøðingar, so merkja sparingar innan heilsuøkið, at avmarkað orka er til at taka sjúkrarøktarlesandi inn í praktikk. Og sum skilst er hetta høvuðsorsøkin til at Setrið ikki tekur fleiri lesandi inn.
Tí er spurningurin um landsstýrismennirnir í heilsumálum og mentamálum eru farnir undir eitt miðvist arbeiði at loysa henda knútin, so fleiri, ið ynskja tað og eru skikkaði, kunnu sleppa inn at lesa sjúkrarøktarfrøði.
14. apríl 2015
Gunvør Balle
Tjóðveldi
Munnligur fyrispurningur settur Karsten Hansen um praktikkpláss á heilsuøkinum til sjúkrarøktarfrøðilesandi:
1. Hvussu nógvar sjúkrarøktarfrøði lesandi tekur heilsuverkið inn í praktikk á hvøjum ári?
2. Hvussu virkar skipanin við praktikkplássum (tvs hvørjir stovnar taka ímóti praktikantum, hvussu er við vegleiðarum o. ø) til sjúkrarøktarfrøði lesandi?
3. Hvat ger landsstýrismaðurin fyri at tryggja, at fleiri sjúkrarøktarfrøðilesandi sleppa í praktikk í heilsuverkinum og harvið tryggjar fleiri,sum ynskja tað, hesa útbúgving?
Viðmerkingar:
Heildarætlanin um fólkavøkstur vísir á, at ein hornasteinur í arbeiðinum at skapa fólkavøkstur er at styrkja verandi útbúgvingar og vaksa um útbúgvingartilboðini. Eisini verður sagt, at tað hevur týdning at taka støði í teimum útbúgvingum, vit hava tørv á. Samfelagið hevur eitt kvinnuundirskot og serliga vantar okkum kvinnur undir 40 ár. Tað er eisini ein sannroynd, at nógv fleiri kvinnur enn menn starvast í heilsuverkinum og ynskja at nema sær útbúgving innan hetta øki.
Í 2009 staðfesti Nærverkið, at tørvur fór at vera á fleiri hundrað nýggjum heilsustarvsfólkum komandi árini. Hóast tørvurin er stórur og nógv ynskja at gerast sjúkrarøktarfrøðingar, so merkja sparingar innan heilsuøkið, at avmarkað orka er til at taka sjúkrarøktarlesandi inn í praktikk. Og sum skilst er hetta høvuðsorsøkin til at Setrið ikki tekur fleiri lesandi inn.
Tí er spurningurin um landsstýrismennirnir í heilsumálum og mentamálum eru farnir undir eitt miðvist arbeiði at loysa henda knútin, so fleiri, ið ynskja tað og eru skikkaði, kunnu sleppa inn at lesa sjúkrarøktarfrøði.
14. apríl 2015
Gunvør Balle
Tjóðveldi


text:
Meistaradeild, kvinnur: Dráttur og Mjølnir mánakvøldið
Mynd: Ruth Albinsdóttir in action
Mjølnir - sum í løtuni liggur nr. 2 - skal í kvøld klokkan 19,30 møta Drátti í Høllini á Giljanesi - sostatt verður tað toppur og botnur sum møtast, men hetta er kanska ikki rætta myndin, tí seinasta vikuskiftið gjørdist Dráttur vinnari av Mjølnir-kappingini.
Tískil kann alt henda í kvøld, tí Dráttur hevur seinastu tíðina havt stóra framgongd, eins og liðið hevur fingið tilgongd av Barbaru Herdalur Poulsen, sum ikki hevur verið við fyrsta partin av landskappingini. Hetta er ein fongur hjá liðnum.
Ein dystur skuldi verið leiktur í Trongisvági í gjár millum TB og KÍF, men hesin varð útsettur vegna veður.
Rás2 hevur beinleiðis frásøgn frá dystinum, sum hoyrist umvegis internetið á www.midlar.fo, ella gjøgnum útvarpslurtið á frekvensunum FM 88,7; FM 95,9 ella FM 98,7. Eisini verður sagt frá dystinum dystinum í bólki 2 millum KÍF og Fleyr, sum byrjar kl. 13.
Byrjað verður at senda kl. 19.25.
Støðan undan dystinum er henda:


text:
Nú fer enskt at byrja. Eg gleði meg at síggja tykkum hóskvøldi annaðhvørt kl 18:30 ella 20:20 í hølunum hjá Tórshavnar Kvøld- Ungdóms- og Listaskúla, J.H.Schrøtersgøta 1 í Havn.
Minnist til at hava notat-heft og okkurt at skriva við. Tit kunna taka farteldu við um tit ynskja tað. Eitt krúss til "a cup of tea" er eisini hjartaliga vælkomi.
Vinarliga prenta henda bólklingin út: Book 3 - PRINT & GO ESL
Reading Worksheets
Um tú ikki hevur atgond til prentara ert tú vælkomin at senda mær teldupost og biða um eitt avrit.


text:
Tað var áhugavert at hoyra skotsku tíðindakvinnuna Leslie Riddoch greiða frá støðu Skotlands í Bretlandi og í heiminum. So nógv av tí hon segði, var akkurát sum í Føroyum. Stýringin og ávirkanin úr London, tíðindaflutningurin: tey frætta ongantíð nakað úr Norðanlondum bara úr Amerika og onkuntíð úr Frankaríki, allir uttanlandskorrespondentarnir eru í London, tað tronga sporið.
Skotland hevur ætlanir um at menna grøna orku, og landið hevur stak góðar fortreytir fyri aldu- vindorku til dømis, men London hevur stungið eina sneis í tað hjólið. Skotland hevur fleiri ferðir atkvøtt um og boðað frá, at landið er kjarnorkufrítt øki, London svaraði við at uppraðfesta Trident verkætlanina, sum hevur heimstað í Clyde í Skotlandi.
Hon kom inn á sera nógv viðurskifti eitt nú jarðeigarar í Skotlandi, sum frá heilt gamlari tíð hava forrættindi til jørðina. Spurd um SNP (Scottish National Party) hevur ætlanir um at gera eigaraviðurskiftini meiri rættvís, svaraði Leslie, at somu menn, sum sita á jørðini eru høvuðsstuðlar hjá SNP…so
Nógv fólk vóru og lurtaðu í NLH, og hugaligt at tað vóru nógv ung eisini.Og fleiri spurdu talaran um ymiskt.
Viðvíkjandi tí skandinaviska sambandinum segði hon, at tey longu hava hermt eftir skandinavum í onkrum, ókeypis skúlagongd, útibarnagarðar. Men viðurskiftini í Skotlandi eru so ólík Skandinavia, at tað verður torført at kopiera nakað av politisku skipanini. Hon legði serliga dent á tað ódemokratiska við skotsku kommunalu økjunum. At nærdemokratiið als ikki var til. Nå, men júst í hesum døgum hava vit jú hoyrt, at vit liva við eini grundlóg, sum føroyingar als ikki hava góðkent….so demokrati…tja.
http://www.thenational.scot/comment/lesley-riddoch-what-mighty-scotland-can-learn-from-the-tiny-faroes.22412


text:
- Tíðindi, mentan og ítróttur
Endi slitnaði tá stakkarin koyrdi um borð á Sam
Ein endi hjá Sam slitnaði, tá stakkarin koyrdi um borð, og tí fór skipið út frá.
Stakkarian hekk hálvur út av bildekkinum, sum var ájavnt við sjógvin av tyngdini. Stakkarin vigar 76 tons.
Kranin hjá Tórshavnar havn fekk stakkaran í land aftur.
Ein annar stórur krani var eisini á staðnum til at taka.
Vardi tríggjar tímar
Hendingin í Krókinum á eystaru bryggju í Havn í nátt vardi tríggjar tímar, frá klokkan tvey til fimm.
At síggja fekk Sam ikki nevniverdan skaða, men eftir eina slíka hending skal alt skipið kannast, tí tað er ferðafólkaskip, sigur Strandferðslan.
Hetta skuldi verið liðugt á middegi.
Um einki brek verður funnið, kann Sam fara í sigling aftur seinnapartin, upplýsir Strandferðslan.
Sam liggur í Havn.
Sí eisini


text:
Silda- og svartkjaftakanningar lidnar
Nakað minni av norðhavssild var skrásett í ár enn seinastu trý árini.
Magnus Heinason kom mánadagin aftur av silda- og svartkjaftakanningum norðan fyri Føroyar. Nakað minni av norðhavssild var skrásett í ár enn seinastu trý árini. Tað var serliga í syðra parti av kanningarøkinum og eystur móti markinum, at minni var at síggja í ár.
Hinvegin var nakað meira av svartkjafti skrásett. Tó skal viðmerkjast, at kanningarøkið broytist frá ári til árs, so úrslitini kunnu ikki beinleiðis sammetast millum ár. Ein meting av øllum sildastovninum verður gjørd seinni í summar, tá úrslitini frá øllum skipunum verða tøk.
Eins og í undanfarnu árunum er sildin sum heild stór, men í ár var eisini smærri sild at fáa á nøkrum støðum. Mestsum onki av ársgomlum svartkjafti var at síggja – hetta samsvarar væl við svartkjaftakanningarnar, sum vórðu gjørdar sunnanfyri í apríl mánaði.
Kanningin er skipað sum altjóða felagskanning, sum ICES samskipar. Føroyar luttaka saman við Noregi, Íslandi, Danmark og Russlandi. Hini skipini eru framvegis ikki liðug at kanna havøkini norðan fyri Føroyar.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Landið er skipað í átta øki við hvør síni barnaverndartænastu.
Barnaverndartænasturnar hava ábyrgd av, at børn í teirra øki, sum liva undir viðurskiftum, ið kunnu skaða teirra heilsu og menning, fáa neyðugu hjálpina. Sambært grein 15 í Barnaverndarlógini kann hetta verða gjørt við ymsum fyribyrgjandi fyriskipanum.
Strembast skal eftir, at slíkar fyriskipanir í størstan mun verða gjørdar í samstarvi við foreldramyndugleikan. Gott samstarv millum foreldur og barnaverndartænastu er eisini mest vanliga støðan, tá barnaverndarmál verða viðgjørd.
Um ósemja er um, hvat best er fyri barnið, má hetta ikki at forða fyri haldgóðum loysnum. Í slíkum førum kann avgerð takast um, at barnaverndartænastan setur neyðugar fyriskipanir í verk uttan samtykki frá foreldramyndugleikanum. Hetta verður gjørt sambært grein 19 í lógini.
Tey, sum í starvi sínum hava við børn at gera og sum í hesum sambandi fáa kunnleika til viðurskifti ella hava orsøk til at halda, at viðurskifti eru, sum krevja, at lagt verður uppí sambært barnaverndarlógini, hava skyldu til navngivin at boða barnaverndartænastuni frá hesum.
Annars hava øll, sum fáa kunnleika um, at børn liva undir viðurskiftum, ið kunnu skaða teirra sálarligu ella likamligu heilsu ella menning, skyldu til at boða avvarðandi barnaverndartænastu frá. Ikki er neyðugt at upplýsa sítt navn, tá boðað verður frá.
Barnaverndartænasturnar hava fastar avgreiðslutíðir vanligar yrkadagar. Uttan fyri hesar tíðar ber til at ringja til vakttelefonina hjá hvørji einstakari barnaverndartænastu, tá málið hevur skund.
Les meira um fráboðanarskylduna hjá fakfólki og hjá fólki annars.


text:
Undir øsingini farnu dagarnar hava fleiri spurt hvørji fólkini eru, sum hava fingið nýggja kortið frá Atlantsflog.
Í Degi & Viku í kvøld kom so eitt navn á - mítt.
So eg skal stutt forklára hví eg havi sagt ja takk - og hví eg ikki bara haldi tað, Atlantsflog ger, vera rætt, men eisini neyðugt.
At fáa ókeypis rundstykki hevur ongan týdning. Og eg drekki ikki í flúgvaranum. At fáa tvey kuffert við hevur heldur ongan týdning - eg havi aldrin nakað kuffert.
Giti at hetta heldur ikki hevur týdning fyri hini, sum hava fingið kortið.
Tað sum HEVUR ein vissan týdning er, at eg við nýggja kortinum sleppi undan køini í lufthavnini Kastrup. At sleppa undan henni hevur ongan sum helst týdning fyri tann, sum ferðast eina ella tvær ferðir um árið. Null. Men hjá mær kemur tað væl við, tí um várið og heystið flúgvi eg ofta heim eina ferð um vikuna.
Sum er nú má eg altíð fara í øgiliga góðari tíð av kontórinum á Christiansborg, tí eg veit aldrin hvussu long henda góða bíðirøð er. Nú kann eg arbeiðsdagurin ár kontórinum vera út ímóti einum tíma longur.
Hetta er kanska ein lukustrupulleiki, sum verður loystur - men hann verður loystur. Og eg sigi ja takk.
Gagnar øllum
Eg flúgvi bara við Atlantsflog, og tað haldi eg eisini, at teir flestu "frequent flyers" helst vilja.
Men nógv hava eitt Eurobonus kort frá SAS, sum ger, at tey sleppa undan hesi góðu bíðirøð, hava atgongd til eina lounge - osv.
Nu fær mann ikki longur Eurobonus poeng við at flúgva við Atlantsflog, tí felagið er koyrt úr skipanini.
Tvs. at vissi tey, sum hava nevndu rættindini, vilja varðveita tey - so mugu tey skifta frá Atlantsflog til SAS.
Og so missir Atlantsflog altso nakrar sera lukrativar kundar. Kundar, sum í mongum førum koyra millum 50 og 100.000 krónur inn í felagið árliga.
Og tað gongur út yvir øll. Tí jú fleiri tey eru, sum flúgva ofta við dýrum ferðaseðlum - jú fleiri kunnu eisini flúgva við bíligum ferðaseðlum.
Við nýggja skipanini kann Atlantsflog bjóða tað sama sum SAS. Tað merkir, at fleiri "frequent flyers" framvegis fara at velja Atlantsflog - og inntøkurnar frá teimum gagna øllum.
Kapping
Tá SAS kom søgdu nógv - sum rætt er - at kapping er góð. Og kappingin er á øllum frontum - hon er eisini um teir kundarnar, sum flúgva oftast og rinda mest fyri sínar ferðaseðlar.
SAS dyrgir eftir hesum kundum. Sjálvandi. Vissi Atlantsflog ikki sleppur at vera við í hesi kappingin, so tapa teir hana. Sjálvandi. Og so missir felagið inntøkur. Eg veit ikki hvørjum tað skuldi gagnað.
At kortið skal eita "Merkið" er kanska óheppið. Men tað verður broytt, skilst. At kortið skal geva ókeypis mat og drekka er eisini púra óneyðugt. Men tað eru smáting. Tað avgerandi er, at Atlantsflog má kunna bjóða "frequent flyers" tað sama sum kappingarneytin.
Ikki neyðugt
Eg kenni meg ikki sum tað "luksusdýr" og tann "VIPara", sum mong hava umrøtt okkum, sum hava fingið nýggja kortið. Men tað ger gerandisdagin eitt sindur lættari - og tað ger freistingina at fara frá føroyska felagnum minni.
Men tann dag eg ikki eru fólkatingsmaður meir, havi eg ongan sum helst tørv á hasum kortinum longur. Og vissi tann, sum tá fer at sita á fólkatingi, fer at flúgva líka ofta sum eg, so unni eg honum ella henni hjartaliga at fáa hetta kortið.


text:
Samhald - nýggjan formann
23. februar 2016
Veljarafelag Sambandsfloksins í Eysturoynni, Samhald, hevur fingið nýggjan formann.
Nýggi formaðurin, sum varð valdur á aðalfundi í gjárkvøldið, 22. februar 2016, eitur Hans Kristian Abrahamsen.
Hans Kristian Abrahamsen hevur verið nevndarlimir og næstformaður í nøkur ár í Samhald, so hann hevur kunnleika, innlit og royndir við arbeiðinum í lokala veljarafelagnum.
Formaðurin ætlar at hava eitt virkið lokalfelag við tiltøkum og átøkum av ymiskum slag, og sum kann verða við til at knýta veljararnar tættari at Sambandsflokkkinum.
Til næstformann varð valdur Niclas Davidsen.
Undanfarni formaðurin, Johan Petersen, verður nú vanligur nevndarlimir í Samhald.
RN
Aftur


text:
Niels R. Finsen
Vit fegnast um nýggja studentabýlið í miðbýnum í Havn og minnast við tøkk Nobel-vinnaran, sum tað eitur eftir. Hann vaks upp her og kendi seg altíð sum føroying.
Røða um Niels R. Finsen eftir Símun av Skarði, 1938
Niels R. Finsen
Hvat sólin við ljósi og varma sínum er ment at útrætta, kenna vit øll. Vit vita, hvussu hon kann umskapa Føroya land. Alt lív ýður fram í summarsólini. Hagi og bøur grønkast, blómur breiða út bløð síni. Fuglurin leitar sær aftur at landinum og fuglasjongurin ljóðar um heiðar.
Vitskapurin hevur leingi vitað mangt og hvat at siga um sólarljósið. Teir vistu, at ljósið er ein bylgjugongd, ið kemur sum ljós- og varmastrálur. Teir vistu eisini, at tær heitu strálurnar vóru reyðgular, meðan hinar blá-violettu vóru kaldari og høvdu kemiskan virkning á ymisk evni.
Tann vitskapsmaður, sum hevur verið slóðbrótari í kannanini um, hví ljósins ávirkan á menniskjuni skapaði vælveru, er føroyingurin Niels Rydberg Finsen. Sjálvur var hann sjúkligur frá ungum árum, og hann hevði lagt til merkis, at hann livdi betur, tá hann var í sólarljósinum; hetta fekk hann at hugsa um, at ljósið kundi brúkast til at grøða sjúku við.
Barndómur í Havn
Niels R. Finsen var føddur í Tórshavn 15. desember 1860. Faðir hansara var amtmaður í Føroyum. Ætt hansara er komin úr Íslandi og vóru viðgitnir menn. Ættin gongur líka til landnámsmenn.
Pápi Niels Finsen var Hannes Finsen, hann var juristur og var fúti í Føroyum frá 1858 og gjørdist amtmaður 1871. Tvær ferðir var hann giftur, og báðar konurnar høvdu eftirnavnið Forman og vóru danskar. Fyrra kona hansara var Johanna Finsen, hon doyði 1864 í Havn. Í hjúnabandinum vóru fýra børn.
Barnaár hansara gingu sum hjá børnum flest, hann var kanska meir stillfarandi og innisælur, bar alt inni við seg sjálvan. Hann ferðaðist tó nógv úti, var við í grindaferðum og fjallgongu og øllum tílíkum, sum børnum dámar væl at koma í.
Í skúla á Herlufsholm
Tá hann var nakað tilkomin, sendi pápin hann til Danmarkar á kostskúlan Herlufsholm.
Hetta tyktist ikki at eydnast væl. Hann kendi seg ikki heima her. Her var alt so bundið og trongt. Eingin ítróttur var tá við skúlan, og útilívið var ikki nógv. Hugur hansara kundi ikki takast av hesum. Hartil kom, at honum gekst serliga illa at læra uttanat. Tað sum hann hevði hug at læra, gekst honum væl við; men tað hann ikki hevði hug til, tað læt hann liggja; tí gekst henda royndin illa, og hann fylgdi ikki við í skúlanum. Tað er ikki altíð lætt í einum stórum skúla at siga, hvat býr í hvørjum einstøkum næmingi. Tá tað so er ein næmingur, sum ber alt inni við seg sjálvan og ikki er lættur at koma at kenna, tá er tað ikki lætt at siga nakað um hann. Skúlin gav honum henda dóm: “Hann er ein hjartans góður drongur, men hevur lítil evnir og púra onga arbeiðsmegi.”
Men Niels Finsen hevði hug til nógv av tí, hann lærdi her, og tað tók hann væl ímóti; men ein næmingur, ið soleiðis gongur sínar egnu vegir, hevur ilt við at ganga til examiu, uttan so hann tvingar seg at taka tað við, sum hann ikki hevur hug til. Hann fekk tí at vita frá skúlanum, at hann mátti ganga umaftur.
Í skúla í Íslandi
Pápin tók nú drongin úr skúlanum og sendi hann – 15 ára gamlan – til Íslands at ganga í skúla í Reykjavík.
Niels Finsen kom nú at búgva hjá ommu síni og var her í seks ár.
Hetta hóskaði betur fyri hann, hetta landið líktist meira heimlandinum, her vóru fløtur og fjøll størri og prúðari enn í Føroyum.
Íslendingar eru ofta sjálvlærdir menn við trúgv á egna kraft, og hetta hevur ofta hjálpt teimum at vinna fram á tað mál, teir hava sett sær. Íslendingar høvdu ikki ígjøgnum allar tíðir havt verið tann mentatjóð teir eru og hava verið, um ikki teir høvdu átt álit á egna megi.
Hetta hevur eisini gjørt, at teir við kraft hava kastað seg yvir tær uppgávur, sum lívið gav teimum.
Kammiratskapurin í skúlanum var sterkur. Tað var siður, at teir eldru næmingarnir seinnapartarnar komu saman í skúlastovunum at dyrka serstudium. Her var lívligt, og tala teir saman um ymisk mál og leita sær kunnleika um tey.
Tær greinirnar, sum ein næmingur ikki hevði hug til, vóru terpaðar í hann av einum kammirati, so hann ikki var sørur í tímunum.
Hin íslendski veturin er kaldur og myrkur, og hetta veðurlagið var sera ringt fyri Niels Finsen. Men um summarið var hann “uppi í sveit”, og tað var heilsuberandi og gav nýggjar kreftir. Honum dámti væl at ferðast í fjallalendinum. Tað gevur trúgv á egnan mátt at ganga upp á eitt høgt fjall, men áræði skal til.
Hann elskaði ítrótt, var altíð millum teir fremstu, men meðan hann var studentur, mátti hann gevast við hesum, tí ein gátufør sníkjandi sjúka kom yvir hann og forðaði honum.
Kammiratskapur hansara var eitt eyðkenni fyri hann; hetta hevði hann lært í Íslandi, fyrst og fremst frá skúlanum har, og hetta fylgdi honum alt lívið. Tá hann seinni var leiðari og hevði hjálparar undir sær, var tað altíð eins og hann var kammiratur við teir.
Læknanám í Keypmannahavn
Í 1882 kom hann til Keypmannahavnar sum studentur. Hann kom inn í Regensen – Garð.
Hann var væl umtóktur av øllum næmingunum har. Hann tók lut í kjaki um ymisk evni, men var enn meira stillfarandi enn flestir hinir.
Hann var frílyntur. Hann hevði síni mið og mið og trúði ikki, at ein og hvør meining var røtt fyri tað, at fleiri søgdu tað. Hann ivaðist um flestu ting, til hann hevði funnið prógv fyri teimum. Tað ráddi um fyri hann at finna sannleikan í einum og hvørjum, hann hevðist at.
Hann las medisin, og longu nú gjørdi hann ta roynd, at tað gekst betur hjá honum at arbeiða inni á kamarinum hjá kammirati sínum, tí har kom sólin inn. Hann gav sær enn ikki so nógv far um hetta, hann helt tað koma av, at hann so lættliga fekk skjálvta. Hann tók nú fyrsta part av doktaraprógvi 1889.
Faðir hansara var fluttur til Ribe í 1884, og Niels Finsen kom har saman við tey hjá bispinum, og trúlovaði hann seg einari dóttur bispin, Ingeborg Balslev.
Í 1890 tók hann annan partin av prógvi sínum. Men tá var hann ógvuliga sjúkur, hann helt tað koma frá maganum og gav sær einki far um tað. Men hetta var ein hjartasjúka, sum harðliga hevði tikið í hann.
Gransking av ljósi til lekingar
Nú kemur meir og meir hugsan hansara at ferðast um ljósið og um ikki tað kann nýtast beinleiðis at grøða fólk við. Meðan hann er í bispagarðinum og ferðast, ger han nakrar royndir. Hann málar eina 2 tummar breiða striku av tussji upp á armin og letur sólina í tríggjar tímar skína á armin. Tá tussjið er vaskað av, er holdið á arminum har hvítt, meðan tað har sólin hevur sæð, er reytt og eymt. Nakrar dagar seinni royndi hann aftur, tá var armurin sólbrendur allastaðni uttan har, sum tussj hevði verið. Hann helt armin aftur í sólina, og nú bleiv hitt hvíta holdið eymt og reytt, men hitt sólbrenda óávirkað.
Hann hugsaði nú, at tá sólin fór so illa við frískari húð, hvussu so við koppasjúkari húð.
Leking av koppasjúku
Eftir koppasjúkuni koma ræðulig arr, og henda sjúkan hevur ofta farið harðliga fram og gjørt stóran skaða.
Ein eingilskmaður hevði í 1867 roynt at lata sjúklingarnar liggja í myrkri, og teir, sum vóru frískir aftur, sluppu frá merkjum í húðini; men hetta var hildið at vera harðlig framferð at lata sjúklingar liggja í myrkri, so hetta fall burtur.
Niels Finsen helt nú, at tað var nokk at hava reytt ljós inni hjá teimum sjúku, tí at tá vildu strálurnar ongan skaða gera.
Um hesa tíðina vóru ongir koppar í Keypmannahavn, men hann helt, at tað kundi vera roynt, um koppar komu. Hann snakkaði við sjúkrahúsini, men teir hildu, at hetta einki hevði upp á seg, ja, teir gjørdu gjøldur burtur úr hesum, so hann noyddist at svara einum yvirlækna:”Tygum kunna tó lata vera at læa at mær”.
Í 1893 komu koppar í Bergen, og doktararnir har høvdu lagt merki til Niels Finsens royndir. Hetta eydnaðist væl, allir sjúklingarnir komu seg. Reytt ljós virkar sum myrkur, meðan bláviolett virkar sum dagsljós. Hetta var hansara fyrsti stóri sigur, og hann fekk givið mannaættini hjálp móti einari ræðuligari sjúku.
Hann hevði nú víst veg at fyribyrgja tað skaðiliga, sum ljósið kann virka, men hann vildi finna, um ikki ljósið kundi lekja sjúkur. Ljós drepur farligar bakteriur.
Hann royndi seg fram við sólarljósinum, men hann vildi fegin royna elsktiskt ljós, tí sólarljósið var ikki tøkt.
Leking av lupus - húðtuberklum
Tað var serliga ein sjúka hann hugsaði um, og tað var lupus – húðtuberklar -; henda sjúka situr so uttarlaga í húðini, at hon møguliga kundi lekjast við teim sterku ljósstrálunum.
Lupus er ein ræðulig sjúka. Hon skemmir mannaandlitið soleiðis, at hon fyri tann, ið fær hana, er ein sonn sálarpínsla. Vit vamlast við tann, ið hevur hana, tí andlitið er ofta fult av skruvum ella flótandi sárum. Hetta pínir sjúklingin, so hann skýggjar fólk. Alt var roynt at lina og lekja hesa sjúku. Sárini blivu brend út við veskum, og ljót brandarr vóru eftir. Ikki var hetta gott, men pínan var ræðulig.
20. november 1895 byrjar hann við fyrsta lupussjúklinginum. Hann læt hann hvønn dag til í mars 1896 sita ein ella tveir tímar undir ljósinum. Hann bleiv púra frískur.
Nú var kongstanki hansara vorðin ein veruleiki, og frá nú av komu nógvir sjúklingar til hansara, og nú fekk hann frá vinum og øðrum góðan stuðul. Men vit skulu nú venda aftur til hann sjálvan.
Finsen-stovnurin í Keypmannahavn
Í honum brann ein heilagur eldur. Hann hevði áræði, og hann hevði eina aldri ivandi trúgv, at verkið skuldi eydnast.
Við hjálp frá góðum vinum og øðrum varð ljósinstituttið stovnað. Honum var vístur stórur heiður, tá hann fyrst hevði vunnið, men heiðurin ráddi honum minni um, meira at hetta arbeiðið skuldi fremjast.
Nobel-virðisløn 1903
10. desember 1903 fekk Niels Finsen Nobelprísin. Men hann læt 50.000 krónur til ljósinstituttið. Hann doyði 24. september 1904. Undir øllum arbeiðinum var tað gingið aftur á hondina við heilsuni hjá Niels Finsen. Men hann hevði so høgt eitt mál, at hann vildi gera alt fyri at liva, til at hann hevði vunnið so langt sum møguligt. Hann mátti viga tað at mati, hann skuldi hava og bert eta so, at hann kundi halda lívinum uppi.
Men hann hevði nátt langt, tó at hann hevði møtt bæði mótstøðu og spotti. Hann hevði vunnið yvir tveim av mannaættarinnar fíggindum. Grøðan av koppum við at forða ljósstrálum atgongd. Hann vísti, at lupus kundi lekjast við sólstrálum.
Tá eg á hesi ungmannastevnu havi sagt nøkur orð um Niels Finsen, so er tað tí, at vit í honum finna mannin við teim høgu málunum, við einum sterkum vilja til at fremja tað góða og við áræði og trúgv á, at verkið skal eydnast.
Niels Finsen visti av royndum, at tað er strævið at náa upp á ein fjallatopp; men hann sum heldur á, hann vinnur, og lønin er ein ógloymandi vakurleiki. Hvussu nógv størri og vakrari er tað ikki at náa á mál við nøkrum, sum kann lina pínu og sálarsorg hjá sjúklingum. Tí tað var drívkraftin hjá honum.
Røða á ungmannastevnu hjá N.I.O.G.T., 25.05.1938.
- Skrivað hevur | Símun av Skarði
- Dagfesting | 04.11.2017
- Bólkur | Røður


text:
- Tíðindi, mentan og ítróttur
Lurtivarðhald greinar nútíð og framtíð
Tak niður
Vit fara frá dansiringi til aliring.
Tað var ein av setningunum, sum sótu eftir, tá ið føroyingar reflektarðu um tíðina, vit liva í.
Tóra Petersen og Dánjal Samuelsen greiða frá, hvørji rák gera seg galdandi. Tey umboða NOV - Netsamstarv fyri Organisatiónssálarfrøði í verki - ið skipaði fyri lurtivarðhaldi.
Lurtivarðhald - á enskum Listening Posts - verður fyriskipað samstundis í 30 ymiskum londum. Vit práta eisini um, hvørjar hypotesur vóru framkallaðar fyri einum ári síðan, og hvussu hesar eitt nú kundu spáa um, at ein rørsla sum #Metoo fór at gera vart við seg í 2017.


text:
Orð og lag: Haldor Lillenas
Týtt: Petur William Háberg
1. Eins og vætan á vári
nemur blíðan við báru,
er tann friður, mær Frelsarin gevur.
Eins og blómur, ið anga,
meðan døggperlur hanga,
er tann friður, mær Frelsarin gevur.
Niðurlag:
Friðin, sum Jesus bert gevur,
sent mær av Himli hann hevur.
Hann spennir frá tindi í djúpasta hav,
hesin friður, sum Jesus gav.
2. Eins og skýmingin smýgur
gjøgnum skørð, fram við líðir,
er tann friður, sum Frelsarin gevur.
Eins og sól stillan setur,
eins og fuglurin letur,
er tann friður, sum Frelsarin gevur.
3. Sum í tokuna tynnir,
eins og tyngd, ið burt svinnur,
er tann friður, mær Frelsarin gevur.
Eins og hvíld eftir sorgum,
sum ein ljómandi morgun,
er tann friður, mær Frelsarin gevur.


text:
Stillingar
Vel Tools, Options ķ hųvušsvalmyndini.
Hetta opnar Options-vindeygaš. Vel Composition-spjaldriš og sķšan Spelling-spjaldriš.
Check spelling before sending ger at teldupostar altķš verša ręttlisnir, įšrenn teir verša sendir.
Enable spell check as you type ręttlesur tekstin so hvųrt tś skrivar og setur eina reyša striku undir orš, sum ikki eru viš ķ ręttstavaraoršabókini.
Set Language til fųroyskt. Annars veršur tann fųroyski ręttstavarin ikki nżttur.
Ręttlestur
Tį iš Enable spell check as you type er sett til veršur ein reyš strika sett undir skeivt orš.
Viš Options, Spell check as you type ber til at slįa hetta frį og til.
Viš Options, Check spelling (CTRL+Shift+P ella F7) ber til at ręttlesa tekstin frį byrjan. Vindeygaš nišanfyri veršur vķst mešan teksturin veršur ręttlisin.
Misspelled word er oršiš sum ręttstavarin er stešgašur viš.
Replace with er oršiš sum ręttstavarin heldur skal setast inn ķstašin. Taš ber til at broyta oršiš viš at skriva ķ teiginum, ella velja eitt av oršunum ķ Suggestions-listanum . Viš at dupultklikkja į eitt orš ķ Suggestions veršur oršiš beinanvegin innsett og fariš veršur vķšari til nęsta orš, į sama hįtt sum tį trżst veršur į Replace-knappin.
Replace veršur valt, um oršiš, ķ hesum eina fųrinum, skal skiftast śt viš taš, sum stendur ķ Replace with.
Replace All veršur valt, um hetta oršiš, ķ restini av tekstinum, skal skiftast śt viš taš sum stendur ķ Replace with.
Ignore veršur valt, um ręttstavarin skal leypa oršiš um og lata taš standa óbroytt ķ hesum eina fųrinum.
Ignore All veršur valt, um ręttstavarin skal leypa oršiš um ķ restini av tekstinum.
Add Word veršur valt, um oršiš er eitt rętt stavaš orš, iš skal leggjast aftur at brśkaraoršabókini.
Viš Language ber til at skifta til ręttstavan fyri eitt annaš mįl.
Recheck page ręttlesur tekstin umaftur frį byrjanini.
Check word kann finna uppskot til oršiš sum stendur ķ Replace with og seta tey ķ Suggestions-listan.
Rętting av brśkaraoršabókini
Edit... opnar eitt vindeyga til at rętta ķ brśkaraoršabókini.


text:
Sum liður í Kostverkætlanini er bæði maturin og mannagongdirnar á B6 broyttar. Hetta er fyrsta kanning av sínum slag í Føroyum, men nógvar verkætlanir av sama slag eru í gongd í øðrum londum. Eitt nú hevur Gentofte Hospital valt at leggja serligan dent á millummálar, har tey bjóða sjúklingum lítlar portiónir av frískum, litríkum mati við eyka protein í - júst sum vit gera á B6.
Broytingarnar á Gentofte eru komnar í lag eftir áheitan frá sjálvum sjúkrahússtjóranum. Stjórin Eva Zeuthen Bentsen bað sjálv um at eta sjúklingamat í tvær vikur, har hon fann út av, at maturin ikki var nóg góður, og at ov nógvur matur fór til spillis. Stjórin metir, at maturin og føðslustøðan er eitt tað týdningarmesta yvirhøvur hjá sjúklingum, og hon leggur dent á, at "tað at eta" er ein sansa-uppliving, eisini hjá illa sjúkum, og hon ásannar, at hetta tíverri ofta verður gloymt, tá fíggjarligar raðfestingar skulu gerast. Føðslustøðan hjá sjúklingum hevur nógv at siga fyri útlitini at gerast frískur.
Umframt at broyta sjálvan matin, hava tey á Gentofte nú sett fleiri køksstarvsfólk til at servera matin á deildunum og hava harumframt fingið sær ein millummála-vogn fullan av frískum kveikjandi rættum, sum tey koyra runt til sjúklingarnar við. Hetta hevur fleiri aðra staðni víst seg at fáa sjúklingar at eta meira, eisini teir, ið eru illa fyri og ikki hava matarlyst. Sjúklingar við ringum matarlysti skulu eggjast til at eta, við lítlum innbjóðandi rættum upp til 8 ferðir dagliga.
Í Kostverkætlanini hava vit arbeitt við at fáa matin at síggja innbjóðandi út og hava sett tvær eyka máltíðir inn um dagin (morgun og kvøld). So vit meta, at Kostverkætlanin á B6 er eitt stig á rættari leið, og vónandi verður føðsluøkið eisini framyvir uppraðfest.
Endamálið hjá Gentofte Hospital líkist okkara: at minka um matoyðsl, betra matgóðskuna og at arbeiða fyribyrgjandi móti føðslutroti. Les meira um matin á Gentofte her.
/Poula Patursson, verkætlanarsamskipari


text:
Hósdagin 19. nov. legði landsstýrismaðurin í Vinnumálum fram ætlanina “Vøkstur og virksemi”. Vinnugreinafeløg og fyrtøkur kunnu nú gera viðmerkingar til ætlanina umvegis heimasíðuna hjá Vinnumálaráðnum ella umvegis Vinnuhúsið.
Endamálið við teimum 23 átøkunum í vakstarpakkanum er at stuðla undir búskaparvøkstur, bæði nú og seinni.
Við støði í vinnupolitikkinum og búskaparstøðuni hevur Vinnumálaráðið sett fylgjandi krøv til raðfestingina av átøkunum:
§ Átøkini skulu skapa vøkstur lutfalsliga skjótt
§ Átøkini eiga at kunna fremjast innan lutfalsliga stutta tíð
§ Átøkini skulu kunna fíggjast
§ Átøkini skulu spenna so vítt, sum møguligt (t.d. ávirka so nógv starvspláss, sum møguligt).
Tey 23 átøkini eru bólkaði í fýra. Hesi eru:
§ Átøk at betra um vinnuligu karmarnar
§ Átøk at menna nýggjar vinnur
§ Førleikamenning og útbúgving
§ Marknaðarføring av Føroyum sum íløguland.
Kunning um ætlanina “Vøkstur og virksemi” er á heimasíðuni hjá Vinnumálaránum http://www.vmr.fo/Default.aspx?ID=8621
, har eisini ber til at gera viðmerkingar. Fyritøkur, sum eru limir í feløgunum í Vinnuhúsinum, eru eisini vælkomnar við viðmerkingum umvegis Vinnuhúsið við at senda teldupost til industry@industry.fo
.


text:
hóskvøldið 23. nov., kl. 18:00
VAKSNIR MENN
Hóskvøldið 23. november kl. 18.00, eru allir vaksnir menn bjóðaðir í Kirkjuhúsið við Sjógv.
Saknar tú at sleppa framat í prátinum við døgurðaborðið, ella bara at sleppa at sita í frið og náðum og eta, so er tað nú, tú hevur møguleikan!
Vit byrja við einum góðum døgurða. Vit fara at hoyra eina stutta hugleiðing um, hvør leikluturin hjá manninum er í dag – og tað er ikki eitt konufólk, sum hevur skrivað.
Eisini verður ein meiri skemtilig hugleiðing við Helga Abrahamsen.
Hetta er eitt tiltak, har ALLIR menn eru vælkomnir at hugna sær saman, og um 20 tíðina endar Símun prestur við eini stuttari andakt.
Og til allar konur/mammur: Ikki gera døgurða til mannin/sonin hósdagin, men send hann í Kirkjuhúsið kl. 18!
Vónandi síggjast vit!!!
Hjartaliga vælkomnir!!!
Símun P. Jacobsen, prestur


text:
Orð og lag: Ókendur
Týtt: Kajfinn Hammer
1. Farvæl tú breiði vegur, meg aldri meir tú sær;
eg tína gleði kenni væl, hvør innantóm hon var!
Eg beri enn djúp merki og sár av mongum slag,
tað kostaði Guðs Sonar blóð, at frelsa meg ein dag.
2. Farvæl tit gomlu vinir, eg skifti vinalag;
ein annan Vin eg eigi nú, Hann frelsti meg ein dag.
Nú mínar byrðar ber Hann, tók dómin í mín stað,
tað kostaði Guðs Sonar blóð, at frelsa meg ein dag.
3. Farvæl tit rivnu brunnar, ei meir tit lokka her,
tí Lívsins keldu fann eg, hon yvirflóð mær ber.
Har drekki eg hvønn morgun, hvørt kvøld, eg liva man;
at opna hesa Kelduna Guðs Sonar blóð tað rann.
4. Farvæl tit stoltu dreymar um æru, góðs í verð,
tit røkka ikki longur enn til gravarbakkan her.
Til Himmalin eg stevni, har Jesus væntar meg,
tað kostaði Guðs Sonar blóð, at opna henda veg.


text:
Panoramio
Panoramio er ein geolokatións-heimasíða, har fólk kunnu deila sínar myndir við allan heimin. Heimasíðan er fyrst og fremst ætlað náttúru- og býarmyndum, sum brúkarin leggur á heimskortið júst har sum viðkomandi stóð, tá myndin varð tikin, og síðan verða myndirnar eftirhugdar av einum toymi á Panorio, og tey avgerða so, um myndirnar verða góðtiknar til Google Earth. Tær myndir á Panoramio, sum verða góðtiknar til Google Earth kunnu síggjast av brúkarum frá øllum heiminum, um tey brúka Google Earth ella Google Maps. Brúkarin finnur fram til eitt stað í heiminum, sum hann ella hon er áhugað í, og so ber til at síggja myndir frá tí staðnum, sum brúkarir á Panoramio hava lagt út. Brúkarar kunnu eisini seta lyklaorð á myndirnar, soleiðis at tað gerst lættari hjá øðrum brúkarum at finna fram til t.d. eitt bygdanavn, landanavn, eitt ávíst evni osfr. Panoramio heimasíðan er tøk á fleiri ymiskum málum. Høvuðsskrivstovan hjá Panoramio er í Zurich;[1] í skrivstovubygninginum hjá Google í Sveis.
Søgan[rætta | rætta wikitekst]
Tað vóru Joaquín Cuenca Abela og Eduardo Manchón Aguilar, tveir spaniumenn ið byrjaðu Panoramio heimasíðuna á sumri í 2005. Síðan gjørdist almenn 3. oktober 2005. Í mars 2007 vóru meira enn 1.000.000 myndir lagdar út av brúkarum,[2] og tveir mánaðir seinni vóru yvir 2 milliónir myndir á Panoramio.[3] Hin 30. mai 2007 kunngjørdi internetfyritøkan Google, at tey høvdu ætlanir um at keypa Panoramio,[4] og tað gjørdi Google so eisini í juli 2007[5]. Teir báðir stovnararnir vóru verandi har til 2010.
Keldur[rætta | rætta wikitekst]
- ↑ "Panoramio.com". Panoramio.com. 2010-04-15. http://www.panoramio.com/photo/34381886. Heintað 2012-02-15.
- ↑ Panoramio.com, One million geolocated photos at Panoramio
- ↑ Panoramio.com, 2 million photos in Panoramio
- ↑ Googleblog.blogspot.com
- ↑ Panoramio


text:
Lyftið eygum okkara móti fjøllum,
tí hvaðani kemur hjálp okkara?
Mín hjálp kemur frá Harranum,
sum skapt hevur himmal og jørð!
Fótur mín skal aldri, aldri snáva.
Mín Verji skal aldri blunda,
aldri, skal aldri blunda,
aldri blunda!
Lyftið eygum okkara móti fjøllum,
tí hvaðani kemur hjálp okkara?
Tí hvaðani kemur hjálp okkara?
1. Lívið nýtt mær varð givið,
tá meg Frelsarin fann,
og so leingi, eg livi,
vil eg tilbiðja hann.
Hann er nær allar staðir,
kennir leið mína væl.
Eg kann kalla hann faðir,
trygt hann leiða meg skal.
2. Orð hans sál mína leskar,
føði finni eg har,
rødd hans frið til mín teskar,
hond hans trygt heldur mær.
Hann, ið føðir og klæðir,
og meg ber hvønn ein dag,
eg kann kalla hann faðir
og mín sál vera glað.
3. Hann er hjá mær í royndum,
veika barn sítt hann sær,
bønin, biðin í loyndum,
verður hoyrd uppi har.
Tá ið myrkrið meg ræðir,
tá ið lívið ger ilt,
eg kann kalla hann faðir,
og hann sigur: Ver stilt.
4. Hann við blóði meg keypti,
dýri Frelsari mín,
hann mær ongantíð slepti,
og hann kallar meg sín.
Skjótt teir lívsælu staðir
eg skal flyta upp til,
tá mín himmalski faðir
heim sítt barn kalla vil.
1. Lær meg at kenna leiðir tínar,
við treysti fúsur ferðast tær;
eg veit, at allar ognir mínar
er borgað góðs, tú lænti mær.
Men vil tín sterka hond meg leiða,
eg altíð málið grant kann sjá
og nýggja himlavón man eiga,
so hvørt ein vón her fellur frá.
2. Lær meg at kenna tínar tankar,
teir venjast til at hugsa her;
um hjarta mítt í angist bankar,
so treyst tú mær í barmin ber.
Tá eg kann ongan útveg skoða,
sig mær so útveg tín, áh, Gud!
Tá kann eg síggja morgunroða
her gylla sút og sorgarlut.
3. Men lær meg fram um alt at kenna
tín kærleika, sum mark ei ber;
hann stjørnufjøld fær bjart at brenna,
tá eydnusól til viðar fer.
Tað tár, hann elvdi, burt hann kysti,
tað sár, hann slerdi, grøðir hann,
hans leið ber gjøgnum tað, vit mistu,
so sálin himladýrd har fann.


text:
Danir stinga út í kortið á granskingarøkinum
Í Danmark hevur Styrelsen for forskning og uddannelse givið út eina umfatandi frágreiðing og tilráðing um framtíðar granskingarøki. Frágreiðingin FORSK2025 eyðmerkir tey framtíðar granskingarøkini, sum vinna, feløg, aðalráð, vitanstovnar og aðrir partar hava serligar vónir fyri. Tilsamans eru eyðmerkt 19 slík granskingarevni á fýra høvuðsøkjum:
- Nýggir tøknililgir møguleikar
- Grønur vøkstur
- Betri heilsa
- Menniskju og samfelag
Almennar strategiskar íløgur í gransking skulu gera sítt til at loysa samfelagsligu avbjóðingarnar og skapa vøkstur og vælferð. FORSK2025 skal eftir ætlan vera grundarlag fyri at framtíðar íløgur í gransking verða gjørdar við støði í dyggari vitan um granskingartørvin í samfelagnum og í nýggju møguleikunum, sum gransking kann hava við sær.
Ein samandráttur av teimum 19 granskingarevnunum sæst her (52 s.)
Samlaða FORSK2025-útgávan sæst her (224 s.)


text:
Nógv fólk hava tikið við áheitanini frá serfrøðini um, at lata seg kanna fyri CTD.
Av somu orsøk hevur bíðitíðin á Rannsóknarstovuni verið eitt vet longri seinastu dagarnar.
Komandi dagarnar verður atlit tikið til økta eftirspurningin við at fleiri starvsfólk fara at taka blóðroyndir av borgarum. Tó kann enn væntast longri bíðitíð enn vanligt.
Ynskir tú at lata teg kanna fyri CTD, kanst tú møta í bláa ambulatoriinum í J. C. Svabosgøtu 62 millum kl. 08.00-11.00 gerandisdagar, - sama stað har blóðroyndir annars verða tiknar.
Tak eitt nummar, og bíða til tað verður tín túrur.
Kostnaður er kr. 100, - í reiðum peningi. Rannsóknarstovan tekur tíverri ikki ímóti Dankorti.
Tær nýtist ikki at verða fastandi innan kanningin verður gjørd.
Opið er sum vanligt í heystfrítíðini.
Til ber eisini at lata seg kanna aðrastaðnis:
Á Klaksvíkar Sjúkrahúsið er laboratoriið opið gerandisdagar kl. 08.00-10.00.
Læknamiðstøðin í Gøtu tekur blóðroyndir hósdag kl. 08.15-09.30 og í Runavík er opið týsdag kl. 08.30-10.00.
Á Suðuroyar Sjúkrahúsi er laboratoriið opið gerandisdagar millum kl. 08.00-13.00, og á Heilsumiðstøðini í Vági hvønn týsdag og hósdag frá kl. 09.00-11.00.


text:
Hegnismaðurin, Árni Jacobsen varð borin út úr Besteda í Klaksvík 2. jóladag 2017. Sum Steinbjørn Jacobsen segði í taluni, so hevði Árni serstøk skapandi evni. Tá ið Evangeliska Røddin fekk heimasíðu í 2003, heittu vit á Árna, at tekna nýtt búmerki. Hetta var skjótt og væl úr hondum greitt. Vit eru vælnøgd og takksom fyri búmerkið.
Tað var mikukvøldið 20. desember nakað eftir nátturða, at Janus, skyldmaðurin, var í horninum og bar boðini, at nú var yngri bróðir hansara, Árni, fluttur í teir ævigu bústaðir.
Hóast tað í morgin, jólaaftan, bara vera tríggjar vikur síðani, at hann stjórnaði Betesdakórinum á konsert í Kelduni í Skálafirði, so var tað greitt, at Árni var illa sjúkur, og at fráfaringarløtan úr hesum heimi eftir øllum at døma ikki var so langt burtur. Hann vildi so fegin liva, og nú hann hesar síðstu mánaðirnar var so


text:
Tíðindi
Erhardt Næs níti
Tann áttanda januar fór Erhardt Næs, fyrrverandi ÍSF-formaður, um tey níti. Erhardt er hvalbingur, men kom til Havnar í 1946...
ÍSF á ferð
Mikukvøldið 24. januar skipar ÍSF fyri einum evniskvøldi í Runavík – í skúlanum við Løkin. Tiltakið er ætlað nevndarlimum og...
Skeið: Venjari 2 – venjaraútbúgving…
Kundi tú hugsa tær at førleikament teg enn meira sum venjari? At koma niður í smálutir og fáa førleikar at...
Úrval 2018
Vegna Úrval skipar ÍSF fyri móttøku í ÍSF-húsinum fríggjadagin 5. januar kl 15.00 í samband við, at Úrvalsstuðulin 2018 verður latin. Íðkararnir og sersambondini, sum fáa stuðul í ár, umframt Rigmor Dam, landsstýriskvinna í mentamálum, og nevndin í Úrval luttaka. Aðalmálini hjá Úrvali eru m.a. at: – støðið í allari føroyskari úrvalsítrótt alsamt hækkar,...
Meldið til skeið hjá ÍSF:…
Skundið tykkum at melda til: 3.-4. februar 2018 – Venjari 1, Tórshavn (fullteknað) 10.-11. februar 2018 – Venjari 1, Trongisvágur...


text:
At gerast foreldur at einum ov tíðliga føddum og/ella sjúkum barni kemur óvart og er svárt. Fá foreldur eru fyrireikað uppá, at teirra nýfødda barn byrjar lívið sum sjúklingur, ið krevur gjølla eygleiðing, viðgerð og røkt.
Nøkur eru innløgd í stutta tíð, onnur kanska bert nakrar tímar, meðan onnur mugu verða innløgd í vikur og mánaðir.
Eisini foreldur eru ymisk og hava ymiskan tørv, men tey flestu vilja uppliva, at tað er trupult og krevjandi at fáa eitt ov tíðliga føtt og/ella sjúkt barn.
Hav í huga, at foreldur at ov tíðliga føddum børnum eru ov tíðliga vorðin foreldur.
Les faldaran um Neonatalstovuna her
Diagnosa og viðgerð
Barnalæknarnir hava ábyrgd fyri diagnosu og viðgerð. Teir kunna um støðuna hjá barninum, broytingar í støðuni og um úrslit frá týdningarmiklum kanningum. Tit vilja møta nógvum ymiskum røktarstarvsfólkum og læknum, sum øll meir ella minni taka sær av tykkara barni. Tó vilja tit skjótast møguligt fáa ein ábyrdarsjúkrarøktarfrøðing knýttan at tykkum, sum hevur ábyrgd av røktini hjá tykkara barni.
Yvirvakingartól
Á Neonatalstovuni eru nógv ymisk yvirvakingartól.


text:
Fyri at fáa stuðul ella kunna verða úttikin til lands ella úrvalslið er neyðugt at ítróttarfólkið er limur í einum felagið ið er limur í Parasport Føroyum.
Limir í Parasport Føroyum kunnu verða:
Ítróttarsambond- og feløg fyri fólk ið bera brek
Ítróttarfeløg og felagsskapir við deildum fyri fólk ið bera brek
Deildir innan ítróttarfeløg og feløg, ið arbeiða við fólki ið bera brek.
Um títt felag ikki er limur í Parasport Føroyar er neyðugt at tað setur seg í samband við okkum at melda seg til.
Feløg ið frammanundan eru limir í einum øðrum sersambandi, kunnu tekna serligan atlimaskap.


text:
Nýggj kanning frá Fólkaheilsuráðnum staðfestir enn einaferð, at Føroyar eru eitt framúr land at búgva í, og at lívsnøgsemi føroyinga er væl hægri enn í grannalondum okkara, sum annars eru heimsins eydnusamastu lond. Kanningin er gjørd eftir leisti hjá OECD kallað Better Life, sum samanber ríkastu londini í heiminum, upplýsir Fólkaheilsuráðið.
- Føroyar hava fyrr klárað seg væl í hesi kanning, sum fyrstu ferð varð gjørd í 2013. Vit vildu dagføra kanningina, og kunnu aftur hesaferð vísa á, at Føroyar standa seg sera væl. Tað vísir seg nevniliga í hesi kanningini, at føroyingar eru eydnusamasta fólk í heiminum, slær Magni Mohr, formaður í Fólkaheilsuráðnum, fast.
11 parametrar eru samanbornir í kanningini, harav 10 vóru gjørligir at máta fyri Føroyar. Í talvuni niðanfyri ber til at samanbera Føroyar við OECD londini, og her sæst, at vit eru fremsta land í hópinum.
-Henda kanning er við til at geva okkum í Fólkaheilsuráðnum eina heildarmynd av nøgdseminum í føroyska samfelagnum, sigur Magni Mohr. -Tað er áhugavert at staðfesta, at vit hava eitt fólk, sum gleðiliga luttekur í øllum samfelagsviðurskiftum. At vit eru framúr væl nøgd við lívið og hugsa jaligt um framtíðina. Og at vit sjálvi meta, at vit samanumtikið hava eina góða heilsu.
Kelda og lesið meir HER


text:
Wikipedia:Myndanýtsla
Hetta er meint sum kunning til tey sum ikki hava roynt fyrr at leggja myndir á Wikipedia frá Commons Wikimedia. Eftir 2. desember 2013 ber til at rætta við VisualEditor á føroysku Wikipediu. Tað er ein meira nútíðarhóskandi máti at redigera uppá, og har nýtist ein ikki at duga wiki-kotur. Tað at leggja myndir út við VisualEditor fer fram á ein annan hátt, enn tað ið greitt verður frá her. Sí Wikipedia:VisualEditor/Brúkaravegleiðing fyri at lesa meira um, hvussu tú leggur myndir inn á greinar, og um hvussu tú rættar við VisualEditor.
Myndir á Wikimedia Commons[rætta wikitekst]
Til ber at finna myndir á Wikimedia Commons, sum kunnu brúkast á Wikipedia á øllum málum. Har eru nógvar myndir úr Føroyum og øllum heiminum. Far inn á Wikimedia og skriva eitt orð í leititeigin ovast til høgru, til dømis kanst tú skriva Faroe Islands, Tórshavn ella Suðuroy. So kemur tú inn á síðuna við tí heitinum (um ein slík er til). Har eru so fleiri myndir, men tú kanst finna uppaftur fleiri myndir, um tú fer niðast á síðuna har bólkarnir standa. Um tú klikkir á bólkin Category:Tórshavn so koma nógv fleiri myndir fram av Havnini, enn tað eru myndir á síðuni um Tórshavn. Um tú finnur eina mynd á Wikimedia Commons, sum tú vil leggja á eina grein á føroysku Wikipediuni, so kopierar tú bara tittulin (tó ikki File:), so markerar tú har sum myndin skal leggjast inn, tað kann til dømis vera ovast á einari síðu, og so veljur tú ikonina ovast til vinsru sum er av einari mynd, (tað stendur "Embedded file" tá man markerar við músinini uppiyvir ikonini) og klikkir á hana, og so setur tú heitið á myndini inn har, soleiðis at har kemur at standa Mynd:Example.jpg í hesum klombrunum: [[]] Júst tá tú hevur trýst á ikonina við myndini, so "lýsir" Example.jpg blátt og tað merkir, at tú kanst skriva beinleiðis útyvir tað, tað verður strikað tá tú byrjar at skriva. Tú setir so heitið á myndini inn við at trýsta á Ctrl og V í senn. Tú mást minnast til at seta lodrætta striku inn | (tú finnur allar wikikoturnar niðast á hesi síðuni, tú setur tær inn við at klikkja á tær) og at skriva thumb og so aftur eina lodrætta striku og so kanst tú skriva hvat sæst á myndini. Um tú ikki skrivar thumb aftanfyri tittulin og lodrætta striku, so verður myndin víst í fullari stødd og fyllir alla síðuna. Um tú eigur myndir, sum tú ynskir at leggja á Wikipedia, so er best at leggja tær á Wimimedia Commons, sjálvt um tað ber til at leggja tær beinleiðis á føroysku Wikipedia. Fyrimunurin við at leggja myndirnar á Commons er, at so kunnu myndirnar eisin brúkast á ensku, týsku, donsku og øllum øðrum Wiki'um, uttan at nakar noyðist at upploada myndirnar enn einaferð. Um tú leggur myndir á Wikimedia Commons ella beinleiðis á Wikipedia, so mást tú bert gera tað um so er at tað eru tínar egnu myndir. Tú mást ikki upplóta myndir, sum onnur hava tikið og sum tú tí ikki eigur rættindini til.
Um tú ivast í, hvussu tú leggur myndirnar inn á Wikipedia frá Commons, so kanst tú hyggja eftir hvussu tað eigur at síggja út við at hygga eftir greinum, har myndir eru. Tað einasta man hevur brúk fyri at vita er hvar ið myndirnar eru, finna røttu myndina, og so má man dugs copy/paste sum er lætt nokk. Tú markerar bara tittulin á myndini, trýstur tastarnir Ctrl og C niður í senn (so hevur tú kopierað), og so fer tú inn á síðuna á føroysku Wikipedia har greinin er, har tú ynskir at leggja myndina. Trýst á "Rætta" og finn fram til tað staðið sum er best hóskandi at leggja myndina og ger sum nevnt omanfyri og trýst á ikonina við myndini. Trýst so á Ctrl og V tastarnir í senn (sum merkir set inn) og so kemur heitið á myndini, sum tú júst hevur kopierað frá Wikimedia Commons. Áðrenn tú trýsti rá "Goym síðu" er tað altíð eitt gott hugskot fyrst at trýsta á "Forskoðan", tí so sær man um alt er gjørt á rættan hátt ella um nakað er galið. Um eitt millumrúm er ov nógv ella um man hevur kopierað File: eisini, so kemur tað ikki at rigga og myndin sæst ikki, í staðin sæst ein reyð leinkja við heitinum á myndini.
Góða eydnu.


text:
Framløguuppskot
VAGTTÅRNET
Inngangur: Ein tann mest kenda sjónin í Opinberingini er um teir fýra reiðmenninar. Summi ræðast hesa sjónina, og onnur eru forvitin.
Skriftstað: Opb 1:3
Tilboð: Hetta blaðið greiðir frá, at sjónin um reiðmenninar er góð tíðindi.
LÆR ONNUR SANNLEIKAN
Spurningur: Heldur tú, tað ber til at vita, hvat fer at henda í framtíðini?
Skriftstað: Es 46:10
Sannleiki: Í Bíbliuni fortelur Gud okkum um framtíðina.
TÍN FAMILJA KANN VERÐA LUKKULIG
Inngangur: Vit vilja fegin vísa tær henda stutta filmin um familjulívið. [Vís filmin, sum leggur upp til heftið Tín familja kann verða lukkulig.]
Tilboð: Um tú hevur hug at lesa heftið, sum varð nevnt í filminum, kanst tú fáa eitt frá mær, men eg kann eisini vísa tær, hvussu tú kanst taka tað niður á heimasíðuni.
GER TÍNA EGNU FRAMLØGU
Nýt sniðið í undanfarnu uppskotunum til at gera tína egnu framløgu.


text:
Nýggjastu tíðindi
Gosbað til eitt heilt fótbóltslið
Arbeiðið við nýggja vælverudeplinum í Svimjihøllini gongur væl, og fundamentið til størsta gosbað í landinum sæst nú í sunnara enda.
Um miðjan november skrivaðu arbeiðstakarar undir sáttmála við Klaksvíkar kommunu um at gera vælverudepil í Svimjihøllini, og higartil gongur arbeiðið bæði skjótt og væl. Herfyri legði Jógvan Skorheim, borgarstjóri leiðina framvið og heilsaði uppá Torkil Mørkøre, leiðara fyri Stadionøkið og nøkur av hinum arbeiðsfólkunum í økinum.
Sunnanfyri høllina verður gjørt klárt til uttandurapartin av vælverudeplinum, og innandura fyllir fundamentið til gosbaðið ein trivaligan part av gólvinum.
Í gosbaðnum verður ivaleyst av plássi til eini 15-20 vælvaksin fólk, og hetta ger tað til eitt hitt størsta av sínum slag í Evropa.
Umframt gosbað og uttanduraøkið, fer vælverudepilin eisini at rúma dampbað, infrareyðari saunu og góðum brúsuumstøðum.
Tað eru Norðhús, Signar Kallsberg og JP-EL, sum standa fyri arbeiðnum, og vælverudepilin verður eftir ætlan tikin í nýtslu í summar.
Til ber at lesa meira um vælverudepilin og aðrar verkætlanir her.
Nýtt í kommununi
Listavirðisløn Nólsoyar Páls, útibiografur, uppboðssøla og nógv annað. Her er skráin fyri Norðurljós. Les meira »
Nógvi kuldin seinastu dagarnar ávirkar framvegis vatnveitingina til fleiri sethús í kommununi, orsakað av frosti í rørum millum pr… Les meira »
Vegna frost eru trupulleikar við vatnveitingini á bæði eystara og vestara armi í Klaksvík. Les meira »


text:
Rokniskipanin roknar tína vikuløn og eftirløn út grundað á sáttmálan millum S&K felagið og FAG. Rokniskipanin tekur hædd fyri fastar frí og halgidagar umframt fyri forskotna arbeiðistíð.
Úrslit av útrokningini sæst ovast í høgra síðu undir yviskriftini “Útgreiðning”. Útrokning er bert vegleiðandi. Metur tú at útrokningin er skeiv, vinaliga boða frá til skfelag@skfelag.fo.
Innan tú byrjar at tasta inn, kanna eftir at grundupplýsingar eru røtt. Grunduplýsingar kunnu stillast ovast á síðuni.
Vel byrjanardato, tvs. dato fyri fyrsta viku tú vilt skráseta. Vika skal altíð byrja við mánadag.
Inntastaða tímalønin er brúkt sum útgangstøði í útrokningini. Tryggja tær at inntastaða tímalønin er røtt. Tað ber til at broyta tímalønina aftaná tú hevur tasta vikuætlanir inn.
Tú kanst velja millum 1 viku ella 2 vikur arbeiðisætlan:
Vel “ja” um tú ert lærlingur og broyt tína tímaløn til lærlingatímaløn. Allar tímar sum fara yvir 40 um vikuna eru at rokna sum yvirtíð hjá einum útlærdum á fyrsta árið.
Brúk bara tal tastir (0 til 9) til at tasta inn arbeiðistímarnar og matarsteðgir. Tvs. tú skal ikki brúka komma, punktum ella annað tekn tá tú tastar inn.
Tú kanst flyta til næsta rút við at brúka “TAB” knøttin.
“Steðgur” rúturin skal bert útfylast fyri steðgir, sum arbeiðisgevarin ikki rindar fyri.
Dømi:
Tú byrjaði at arbeiða kl. 8.15 og endaði 17.45 og hevði matarsteðg á samanalagt 50 min sum tú ikki fært løn fyri. Tú skal tæsta inn soleiðis:
Soleiðis heldur tú áfram til allir dagarnir í vikuætlanini eru útfyll. Um tú hevur haft ein frídag, set einki í feltini fyri tann dagin.
Rokniskipanin byrjar við 1 ella 2 vikum. Um tú hevur brúk fyri at tasta upplýsingar fyri fleiri vikur, brúka “Nýggj vika” knøttin sum finst niðast á síðuni til at knýta fleiri vikur uppí.
Klikja á “byrja umaftur” knøttin til nullstilla rokniskipan. Allar upplýsingar sum tú hevur tasta inn vera strikaðar.
Trýst “CTRL + P” á tastaturinum ella á “prenta” knøttin til at prenta útfylta skjalið út.


text:
- Tíðindi, mentan og ítróttur
Spenningur í toppi og botni
Tað eru týdningarmiklir dystir millum oddalið og botnlið í 23 umfari, sum verður spælt í kvøld.
Í Gøtu tekur oddaliðið, Víkingur, ímóti nummar tvey, KÍ.
Fimm stig eru á muni. Vinnur Víkingur verður sera torført hjá nøkrum øðrum felagi at fáa teir aftur.
Vinnur KÍ hinvegin dystin, eru teir bara tvey stig fra fyrsta plássinum.
Innanhýsis dystir millum Víking og KÍ í ár
Um KÍ framhaldandi skal hava vón um at vinna føroyameistaraheitið, er ein sigur í kvøld mest sum eitt krav.
07 Vestur spælir fyri lívinum
Við Margáir tekur EB/Streymur ímóti 07 Vestur. Dysturin hevur stóran týdning fyri niðurflytingarstríðið.
07 Vestur er í løtuni á níggjunda plássi við 19 stigum, meðan EB/Streymur og Skála eru á ávikavist áttanda og sjeynda plássi. Bæði hava 23 stig.
07 Vestur hevur ikki ráð at tapa dystin í kvøld, tí tað hevur við sær, at teir so eru sjey stig aftanfyri EB/Streym.
Tað er eisini hugsandi, at Skála vinnur í kvøld, tí teir hava botnliðið, ÍF, á heimavølli.
Innanhýsis dystir millum EB/Streym og 07 Vestur í ár:
Í farna umfari vann 07 Vestur 5-0 á Skála. Teir fáa brúk fyri einum líknandi avriki í kvøld.
Beinleiðis stroyming
Tú kanst síggja oddadystin millum Víking og KÍ beinleiðis. Kringvarpið stroymir dystin á hesum leinki.
Dysturin byrjar klokkan 17.30. Suni Merkistein er frásøgufólk.
Dystirnir í dag
Støðan


text:
Ovurnýtsla av telduspæli kann gerast ein somikið stórur trupulleiki, at viðkomandi gerst sjúkur. Tað er í hvussu so er tað, sum nógvir serfrøðingar hava víst á í nøkur ár eftir hondini. Nú hevur heimsheilsustovnurin WHO lurtað eftir serfrøðini og sett ovurnýtslu av telduspæli á almenna listan hjá sær yvir sjúkur - í ta sonevndu ICD-skipanina (International Classification of Diseases).
Frá 1. januar at rokna, kunnu tey, sum eru bundin av telduspæli í ein so stóran mun, at tey hava ampa av tí, fáa eina diagnosu frá lækna, sum sigur at tey altso eru sjúk. Á enskum hevur sjúkan heitið Gaming disorder, altso spæl-sjúka.
Við norska kringvarpið sigur Rune Aune Mentzoni, sum er post.dok á lærda háskúlanum í Bergen, at avgerðin hjá WHO at seta ovurnýtslu av telduspæli í ICD-skipanina fer at hava við, at tað verður lættari hjá teimum, sum líða undir hesum, at fáa hjálp.
HER sæst sjúkan á listanum hjá WHO
Kelda og lesið meira HER


text:
Missións- og venjingarskúlar
Spennandi undirvísing og venjing
OM hevur fleiri missións- og venjingarskúlar runt um í heiminum. Her verður undirvísing um missión knýtt at venjing í trúboðaraarbeiði. OM hevur m.a. missións- og venjingarskúlar í hesum støðum: Onglandi, Týsklandi, Sveits, Avstralia, Suðurafrika, Moldova/Rumenia og Zambia.
Hug at fara á MDT í 2017?
Hvar: Onglandi, Týsklandi, Sveits, Avstralia, Suðurafrika, Moldova/Rumenia og Zambia.
Longd: 6-12 mánaðar
Prísur: Skriva á info.fo@om.org og hoyr nærri


text:
Suðurstreymoyar Tjóðveldisfelag hevur eykaaðalfund og 1. Uppstillingarfund mikukvöldið 20. mai kl 19.00 i hölunum hjá Havnar Arbeiðskvinnufelag í Bögötu.
Á eykaaðalfundinum verður uppskot lagt fram um broyting í lógum felagsins, tá umræður val av nevndarlimum.
Broytingin er orðað soleiðis:
“Nevndarlimir verða valdir fyri 2 ár. Maka ár verða tveir nevndarlimir valdir, og ómaka ár verða formaður og tveir nevndarlimir valdir. ”
Nevndin í Suðurstreymoyar Tjóðveldisfelag
Suðurstreymoyar Tjóðveldisfelag hevur eykaaðalfund og 1. Uppstillingarfund mikukvöldið 20. mai kl 19.00 i hölunum hjá Havnar Arbeiðskvinnufelag í Bögötu.